Ropné škvrny z potopeného iránskeho tankera sa v mori zväčšujú

Čínske ministerstvo má obavy z prípadného znečistenia morského dna a okolitých vôd.

PEKING. Niekoľko ropných škvŕn našli okolo potopeného iránskeho tankera vo Východočínskom mori a zväčšujú sa. Informoval o tom v pondelok večer čínsky Štátny úrad pre oceány. Ropné škvrny okolo miesta potopeného plavidla sú oveľa väčšie než v predchádzajúci deň, dodal úrad. Jednu ropnú škvrnu dlhú 15 kilometrov objavili juhozápadne od miesta nešťastia a na východ od nej druhú, ktorá má dĺžku 18 kilometrov. Čínske ministerstvo dopravy v pondelok oznámilo, že požiar, ktorý vznikol na tankeri, už dohorel. Trvajú však obavy z prípadného závažného znečistenia morského dna a okolitých vôd. Situáciu na mieste posudzujú odborníci na dvoch lodiach a v lietadle, napísala tlačová agentúra AP. Iránsky tanker Sanchi prevážal z Iránu do Južnej Kórey 136-tisíc ton ropného kondenzátu v hodnote približne 60 miliónov dolárov. V sobotu 6. januára podvečer sa približne 260 kilometrov východne od ústia rieky Jang-c"-ťiang zrazil s hongkonskou nákladnou loďou CF Crystal vezúcou náklad obilia zo Spojených štátov. Ropný tanker následne viac ako týždeň horel vo Východočínskom mori a v nedeľu 14. januára sa potopil. Iránske ministerstvo dopravy potvrdilo, že nie je nádej, že by niektorí z námorníkov prežili. Na palube bolo 32 členov posádky - 30 Iráncov a dvaja občania Bangladéša. V priebehu týždňa sa našli tri mŕtve telá.


Nezamestnanosť v Česku pokračuje v poklese, je najnižšia za 21 rokov

Miera nezamestnanosti klesla v máji na tri percentá.

PRAHA. Nezamestnanosť v Česku pokračuje v poklese a je najnižšia za 21 rokov. Miera nezamestnanosti sa v máji znížila na tri percentá z 3,2 percenta v apríli, uviedol český Úrad práce. Vyrovnala tak svoje minimum z júna 1996. V máji 2017 sa miera nezamestnanosti nachádzala na úrovni 4,1 percenta. Počet ľudí bez práce v máji klesol na približne 230.000, čo je najmenej od júla 1997. Podľa šéfky Úradu práce Kateřiny Sadílkové by sa nezamestnanosť v najbližších mesiacoch mohla znížiť ešte viac. "Česká ekonomika pokračuje v raste a trh práce ovplyvňujú sezónne práce, ktoré sú už v plnom prúde," uviedla Sadílková.


Všetko domáce. V Dúbravke budú po prvýkrát Farmárske trhy

Trhy sa pred Domom kultúry uskutočnia vo štvrtok 16. marca a potom každý druhý týždeň.

BRATISLAVA. V bratislavskej mestskej časti Dúbravka budú po prvýkrát Farmárske trhy. Ako ďalej informovala hovorkyňa mestskej časti Bratislava - Dúbravka Lucia Marcinatová, pred Domom kultúry Dúbravka na Saratovskej 2898 sa uskutočnia vo štvrtok 16. marca a potom každý druhý týždeň. Podľa Marcinatovej Farmárske trhy ponúknu všetko domáce a priamo od predajcov. Ľudia si tak budú môcť vybrať z ponuky napríklad mäsových výrobkov z mangalice, paštét, kváskového chleba z Jahodnej, domácich koláčov, bryndze, korbáčov, nití, ovčieho syra či žinčice. Ohlásené je tiež víno z Modry, päťdesiat druhov korenia a čajov, perníky, sušené ovocie, domáce sirupy a džemy, med priamo od včelára, sezónna zelenina, fazuľa či slovenský mak. Návštevníci si budú môcť taktiež podebatovať s jednotlivými výrobcami či pestovateľmi. Dúbravka sa svojimi Farmárskymi trhmi pridá k ďalším bratislavským mestským častiam ako Rača, Petržalka či Karlova Ves, kde sa už podobné predaje domácich výrobkov konali.


Hrivíkova asistencia na výhru nestačila, Färjestad nastrieľal súperovi tucet gólov

Oskarshamn dostal sedem gólov v prvej tretine.

ŠTOKHOLM. Hokejisti Leksandu prehrali v sobotňajšom zápase švédskej najvyššej súťaže s doteraz posledným tímom aktuálneho ročníka SHL Växjo 1:3. Slovenský útočník v drese domácich Marek Hrivík prihral na jediný gól domácich. Témou kola bude vysoká výhra Färjestadu, ktorý deklasoval Oskarshamn 12:0, pričom prvých sedem gólov dal už v prvej dvadsaťminútovke. SHL 2019/2020 - výsledky - sobota Brynäs IF - HV 71 1:4 Färjestad - IK Oskarshamn 12:0 Leksand IF - Växjo Lakers 1:3 Linköping HC - Malmö Redhawks 1:2 pp a sn Frölunda Indians - Rögle BK 1:2 Lulea HF - Djurgarden IF 1:  HC Örebro - Skelleftea AIK 5:1


Danko je presvedčený, že zmena rokovacieho poriadku mala význam

Diskusia v Národnej rade má podľa Andreja Danka opäť odbornú úroveň.

BRATISLAVA. Zavedenie nového Rokovacieho poriadku v parlamente malo podľa predsedu NR Andreja Danka význam. Ako povedal v rozhovore pre agentúru SITA, prerokovanie zákonov na májovej schôdzi „odsýpalo“. „Diskusia v NR SR sa vrátila k odbornej diskusii. Vládla dobrá atmosféra. Opozícia i koalícia oceňuje procesné opatrenia, ako je podávanie procedurálnych návrhov písomne. Je pre mňa zadosťučinením, že mohli vystúpiť v parlamente europoslanci. Česi sa nás pýtajú na fungovanie časových limitov, pretože chcú ich aj oni zaviesť“ povedal Danko. Atmosféra medzi poslancami podľa Danka ukazuje, že to malo význam. „Keď sa pozriete na plynulosť rokovania, tak som rád, že som na tú cestu nastúpil. Vždy som o tom sníval, keď som videl sypanie injekčných striekačiek, hádanie sa a rozťahovanie bilboardov,“ povedal. Danko pripomenul, že SaS hovorí o novom Rokovacom poriadku ako o horalkovom zákone. „Nie je smiešne, keď sedí poslankyňa v prvom rade a odbalí si keksík počas rokovania a zacápe miesto, kde sedí. Miesto toho, aby sa sústredila na rokovanie, si užíva jedlo. To, že do sály nie je možné dnes okrem notebokov a nápojov doniesť nič iné, donieslo slušné rokovanie,“ vyhlásil. Podľa novelizovaného Rokovacieho poriadku platí zákaz používania transparentov či vyhotovovania videí na mobilný telefón v rokovacej sále. Poslanci v rozprave vystúpiť dvakrát, a to prihlásením sa písomne pred začatím rozpravy, ako aj ústne počas nej. Ak sa poslanec prihlási písomne, rečnícky čas je najviac 30 minút. Ak sa poslanec prihlási ústne, má nárok na 10 minút. Predsedajúcemu sa novelou udeľuje kompetencia vykázať poslanca, ktorý prekročil hranice slušnosti v pléne zo sály po tom, ako na upovedomenie neposlúchne dvakrát. Ak však odmietne sálu opustiť, predsedajúci môže schôdzu prerušiť.


Čaputová apeluje na zmeny pre disciplinárne súdnictvo, Gál súhlasí

Podľa prezidentky je dôležité, aby disciplinárne súdnictvo fungovalo rýchlo a nestranne.

BRATISLAVA. Disciplinárne súdnictvo potrebuje väčšie inštitucionálne zmeny. Apeluje na to prezidentka Zuzana Čaputová. S jej ideou súhlasí aj minister spravodlivosti Gábor Gál (Most-Híd). Prezidentka v tejto súvislosti často spomína český model, respektíve zriadenie senátu na Najvyššom súde SR, ktorý by riešil len disciplinárne súdnictvo. Momentálne má disciplinárne senáty v gescii Súdna rada SR. Podľa prezidentky je dôležité, aby disciplinárne súdnictvo fungovalo rýchlo, nezaujato a nestranne. Súhlasí s tým, že sudcovia, ktorí riešia prehrešky svojich kolegov, by mali byť viac odmenení. Upozorňuje však, že to nerieši hlavný problém – čas rozhodovania a to, že sudcovia rozhodujú o svojich kolegoch. Čaputová preto apeluje na zásadnejšiu zmenu. Tá by podľa nej mohla vychádzať z českého modelu, kde zriadili najvyšší správny súd a disciplinárnu agendu spojili aj pre prokurátorov. Pozdáva sa jej aj myšlienka, že na už existujúcom Najvyššom súde SR by sa zriadil špeciálny senát, ktorý by sa zaoberal len disciplinárkami. Minister spravodlivosti Gábor Gál po stretnutí s prezidentkou pripomenul snahu zapojiť do disciplinárok emeritných sudcov, ktorí by už nemali problém rozhodovať o svojich kolegoch. Ale ani tí podľa neho nemajú záujem. „Súhlasím s pani prezidentkou. Nie je to otázka peňazí. Je to skôr otázka toho, ako je to poskladané zo sudcov. Rozhodujú o svojich kolegoch, vnímajú túto záležitosť. Vidíme to aj na tom, že aj keď je uložená nejaká sankcia, tak je miernejšia ako navrhuje navrhovateľ,“ povedal Gál. Zároveň otvoril ďalšiu otázku – podľa neho predsedovia okresných a krajských súdov nepodávajú toľko podnetov, ako by možno mohli. Vie aj o prípadoch, keď nepodali podnet, ale sudcovi sami dohovorili a stali sa aj prípady, keď svojho kolegu presvedčili, aby sa vyzliekol z talára. Podľa Súdnej rady SR, ktorá od roku 2017 disciplinárne podnety rieši, disciplinárne senáty fungujú, ale pripúšťajú, že v niektorých prípadoch zistili neprimerané dĺžky konaní. V súčasnosti funguje šesť prvostupňových senátov a dva odvolacie. Činnosť disciplinárnych senátov organizačne a technicky zabezpečuje Kancelária Súdnej rady SR. Túto úlohu predtým vykonával Najvyšší súd SR. Kancelária súdnej rady zabezpečila samostatné priestory pre disciplinárne senáty vrátane pojednávacej miestnosti, aby si mohli disciplinárne senáty plniť svoje úlohy, a to nezávisle od sústavy všeobecných súdov. Zároveň majú k dispozícii poradnú miestnosť pre potreby členov jednotlivých disciplinárnych senátov. „Zo štatistických údajov vyplýva, že v predchádzajúcom roku bolo prijatých 34 nových návrhov na začatie disciplinárneho konania a rozhodnutých vecí bolo 46, pričom v týchto číslach sú premietnuté len meritórne rozhodnutia, teda rozhodnutie o konkrétnom disciplinárnom návrhu. Okrem toho senáty rozhodujú aj o procesných otázkach. V prvom polroku 2019 sa uskutočnilo 14 ústnych pojednávaní, 11 verejných zasadnutí a 13 neverejných zasadnutí disciplinárneho senátu," uvádza sa v stanovisku Súdnej rady SR z konca júla.


Obchodu MY na Kamennom námestí v Bratislave sa nedarí, Tesco zvažuje čo ďalej

Týždenník Trend písal o predaji budovy, reťazec to však TASR nepotvrdil a ani nevyvrátil.

BRATISLAVA. Obchodný reťazec Tesco Stores SR zvažuje, čo bude ďalej s Obchodným domom MY na Kamennom námestí v Bratislave. Spoločnosť pre TASR uviedla, že tento obchodný dom potrebuje značné finančné investície, aby dokázal aj do budúcna spĺňať očakávania a potreby zákazníkov. Z tohto dôvodu zvažuje rôzne alternatívne možnosti v rámci svojich ďalších obchodných zámerov. Týždenník Trend píše o predaji budovy, reťazec to však TASR momentálne nepotvrdil a ani nevyvrátil. V odpovedi uviedol, že svoje podnikanie sa snaží neustále zjednodušovať, pričom vidí, že prevádzkovanie obchodných domov sa stáva pre neho zložitejším v porovnaní s prevádzkovaním iných svojich obchodov. "Aktuálne sme v štádiu rokovaní a o konkrétnych plánoch budeme informovať predovšetkým našich zamestnancov a následne verejnosť," povedala pre TASR Eva Čekovská z Tesco Stores SR. Podľa informácií redakcie Trend Reality mal predložiť ponuku na kúpu obchodného domu developer Lordship, ktorý je cez svoju dcérsku spoločnosť SK Centre vlastníkom bývalého hotela Kyjev v tesnej blízkosti Kamenného námestia a niektorých pozemkov v okolí. Investor na otázky TASR zatiaľ neodpovedal. Koncom januára informoval, že chátrajúci objekt hotela chce zrekonštruovať. S prácami by chcel začať budúci rok. To, či budova bude slúžiť ako hotel, developer povedať nevedel, podľa jeho slov v obnovenej budove môžu byť aj byty a kancelárske priestory. Obchody budú v dolných podlažiach. Na časti parkoviska pri Špitálskej ulici má pribudnúť kancelárska budova a úplné nové námestie má vzniknúť medzi ulicami Rajská a Cintorínska ako mestská kultúrna križovatka.


Chudoba ohrozuje na Slovensku najmä deti

Exekúcie týkajúce sa nedoplatkov boli  trikrát častejšie v domácnostiach so štyrmi deťmi ako v celej populácii.

BRATISLAVA. Situácia detí na Slovensku zostáva naďalej menej priaznivá, a to aj napriek tomu, že hospodárska situácia sa zlepšuje a klesá počet osôb v riziku chudoby alebo sociálneho vylúčenia. Z demografických skupín sú to práve deti, ktoré na Slovensku najviac ohrozuje príjmová chudoba. Vyplýva to z výskumu Sociologického ústavu Slovenskej akadémie vied, ktorý zverejnil pri príležitosti Medzinárodného dňa detí. Z výskumu ďalej vyplýva, že 30,2 percenta domácností s jedným rodičom a 24 percent domácností s tromi a viac deťmi si nemôže dovoliť každý druhý deň mäsité jedlo, rybu alebo hydinu. Hrozba exekúcií výrazne narastá v domácnostiach s vyšším počtom detí. Exekúcie týkajúce sa nedoplatkov na hypotékach, nájomného, energií či splátok boli trikrát častejšie v domácnostiach so štyrmi deťmi (24,6 percenta) a takmer šesťkrát častejšie v domácnostiach s piatimi deťmi (40,3 percenta) ako v celej populácii Slovenskej republiky (7,4 percenta). Ako agentúru SITA informovala hovorkyňa Slovenskej akadémie vied Monika Hucáková, vyššie riziko chudoby detí v domácnosti s jedným rodičom a viacdetných domácností súvisí s nižšou účinnosťou sociálnych transferov v porovnaní s priemerom Európskej únie. Sociálne transfery znižujú chudobu detí do 18 rokov v EÚ v priemere o 13,3 percenta, na Slovensku len o 8,4 percenta. Najmenej účinné sú pri znižovaní chudoby domácností s jedným rodičom a domácností dvoch dospelých s tromi a viac deťmi. Politika sociálnej ochrany ľudí bez príjmu je už takmer dve desaťročia založená na predstave, že sociálne dávky majú byť nízke, aby účinne motivovali dospelých k hľadaniu práce a zamestnaniu sa a z nedostatočného uspokojovania základných potrieb detí možno robiť nástroj podpory zamestnanosti a výchovy k zodpovednému občianstvu. Suma životného minima nezodpovedá proklamovanému zabezpečeniu skromného, ale slušného života a je hlboko pod úrovňou hranice rizika chudoby. Navyše od reformy detských prídavkov a systému pomoci v hmotnej núdzi sa na Slovensku životné minimum negarantuje ani deťom.Politika sociálnej ochrany neprihliada na odporúčanie EÚ Investovať do detí: východisko z bludného kruhu, ktoré apeluje na obozretnosť pri podmieňovaní rodinných dávok správaním sa rodičov alebo školskou dochádzkou detí a na vyhodnocovanie možných negatívnych dôsledkov takýchto opatrení. Na Slovensku sa deti v núdzi trestajú za pochybenia rodičov krátením dávky či odnímaním príspevkov, čím trpia nedostatočnou výživou či zvýšeným rizikom straty bývania. Výskum je súčasťou projektu Agentúry na podporu výskumu a vývoja Hodnoty v dynamike spoločenských zmien na Slovensku a v Európe. Jeho cieľom je identifikácia dynamiky zmien v základných hodnotových orientáciách obyvateľov Slovenska v kontexte vzniku samostatného štátu a integrácie krajiny do európskych štruktúr a ich medzinárodná komparácia. Projekt sa primárne viaže na rozsiahle a pravidelne opakované dotazníkové zisťovanie hodnotových orientácií známe ako výskum európskych hodnôt. Súčasťou projektu je aj analýza zmien vo verejnom diskurze a verejných politikách, osobitne v politike sociálnej ochrany, ktorá je v projekte chápaná ako silne závislá od hodnotového profilu spoločnosti.


Tragická udalosť zastavila železničnú dopravu medzi Piešťanami a Novým Mestom nad Váhom

BRATISLAVA. Medzi Piešťanmi a Novým Mestom nad Váhom bola pre nehodovú udalosť zastavená železničná doprava. Regionálny rýchlik zrazil a usmrtil chodca v koľajisku. Momentálne je už úsek prejazdný a vlaky premávajú. Informuje o tom Železničná spoločnosť Slovensko (ZSSK) na svojom twitterovom účte. Vlaková doprava bola v úseku prerušená od 18.10 do 19.20 h. Nehoda si vyžiadala meškanie viacerých vlakov v trvaní viac ako 30 minút.


Leto bolo nadnormálne, vysoké teploty prispeli k silným búrkam

BRATISLAVA. Leto 2018 bolo teplotne mimoriadne nadnormálne a bude patriť k najteplejším od začiatku meteorologických pozorovaní na našom území. Vyplýva to z pozorovaní Slovenského hydrometeorologického ústavu (SHMÚ). Napríklad v Hurbanove, kde sa pozoruje počasie od roku 1871, skončilo tohtoročné meteorologické leto (teda obdobie od 1. júna do 31. augusta) ako štvrté najteplejšie. Jeho priemerná teplota bola 22,3 stupňa Celzia, čo je asi plus 2,8 stupňa Celzia nad dlhodobým storočným priemerom 1901-2000. Na východe Slovenska bolo ešte teplejšie, v Košiciach malo leto teplotnú odchýlku až plus 3,5 stupňa Celzia, čím sa zaradilo na prvé až druhé miesto v histórii meraní. Podobne tomu bolo aj na iných miestach Slovenska, kde tohoročné leto skončilo v prvej päťke najteplejších liet vrátane Oravy a tatranskej oblasti. "Mimoriadne teplé leto bolo spôsobené mohutným hrebeňom azorskej tlakovej výše, ktorý sa vysúval hlboko do vnútrozemia európskeho kontinentu a blokoval tak prílev chladnejšieho vzduchu z Atlantického oceánu. Zároveň od juhozápadu prúdil do našej oblasti teplý vzduch," uviedol pre TASR klimatológ Pavel Matejovič. Tohtoročné leto sa pritom nevyznačovalo prekonávaním teplotných rekordov. Absolútne prvenstvo si zatiaľ stále drží teplota 40,3 stupňa, ktorú namerali v Hurbanove 20. júla 2007. Rekordná však bola toho roku dĺžka obdobia, počas ktorého horúčavy panovali. Práve to sa podpísalo pod vysokú priemernú teplotu letného obdobia. "Aj keď počas leta neboli prekonané teplotné extrémy - maximum bolo 'len' do 37 stupňov Celzia - bola pozorovaná mimoriadne dlhá vlna horúčav. Od 23. júla až do 25. augusta každý deň na niektorej zo staníc na území Slovenska vystúpila teplota nad 30 stupňov Celzia. Takýchto dní teda bolo až 34 za sebou. Rekordy však padali aj na jednotlivých staniciach, napríklad v Somotore na východe Slovenska zaznamenali bez prerušenia až trojtýždňovú sériu tropických dní, čiže dní s teplotou 30 a viac stupňov," dodal Matejovič. Vlna horúčav môže byť podľa neho definovaná na základe rôznych kritérií, no vo väčšine definícií je kľúčová hraničná hodnota 30 stupňov Celzia. "Musí sa za sebou vyskytnúť najmenej päť dní, keď maximálna teplota vystúpi aspoň na 30 stupňov Celzia. Pritom by aspoň v jeden deň mala teplota dosiahnuť až 35 stupňov Celzia," vysvetlil klimatológ. Počasie, ktoré je mimoriadne teplé na danú ročnú dobu, pretrváva už od apríla, čo podľa odborníkov nie je typické pre klimatické podmienky Slovenska. Ďalšou zvláštnosťou, ktorá sa však vyskytuje čoraz častejšie, je nerovnomerné rozloženie zrážok v letnom období. Napríklad Bratislava zaznamenala tento víkend silné búrky spojené s intenzívnymi zrážkami. Ulice tu boli zaplavené už druhý raz počas leta. Prvýkrát sa tak stalo 6. júna, no medzitým pretrvával skôr deficit vlahy. "Teplý vzduch sa správa ako špongia. Čím je teplejší, tým môže absorbovať viac vodnej pary. Preto sa vďaka vysokým teplotám dostalo množstvo vodnej pary do vzduchu a na viacerých miestach Slovenska sa vyskytli búrky s prívalovými dažďami," povedal klimatológ. "Tie spôsobovali na viacerých miestach problémy, voda nestačila vsakovať do zeme alebo odtekať kanalizáciami, vylievala sa z korýt vodných tokov alebo sa hromadila na rozsiahlych plochách. Zrážky boli naozaj značne nerovnomerne rozložené, niekde spadlo veľa zrážok, na iných miestach panuje sucho. Na juhozápadnom Slovensku sa vyskytli lokality, kde za prvé dva septembrové dni napršalo až 120 milimetrov zrážok, čo je dvakrát toľko, ako spadne normálne za celý september. No na východe Slovenska sa v tom istom čase žiadne zrážky nevyskytli, navyše tam teploty stále dosahujú 30 stupňov Celzia, čo krajinu ešte viac vysušuje." Trend, keď sa sucho strieda s prívalovými dažďami, ale aj fakt, že zažívame už len teplotne nadnormálne letá, patria podľa klimatológa k príznakom klimatickej zmeny. Posledné studené leto sme na Slovensku mali v roku 1984. Od roku 1990 sú všetky leta nadpriemerne teplé. Takisto z globálneho hľadiska boli roky 2015, 2016 a 2017 najteplejšie v histórii.


Vavro a Bénes boli pri prehrách svojich tímov, luxemburský klub senzačne zvíťazil

Greif (rozhovor)

Rekord Trnavy

Kto je Karius

Online prenos

Kariusova chyba

FOTO

VIDEO

Reakcie hráčov

Publikum

Ohlasy médií

Reakcia Kariusa

Súhrn výsledkov

Program Slovana

BRATISLAVA. Futbalisti londýnskeho Arsenalu úspešne vstúpili do novej sezóny Európskej ligy UEFA. Vo štvrtkovom zápase zdolali domáci Eintracht Frankfurt jednoznačne 3:0. Arsenal sa zaradil na prvé miesto F-skupiny, ale iba o skóre je za ním belgický Standard Liége, ktorý si poradil s Vitóriou Guimaraes 2:0. Najväčšie prekvapenie úvodného kola sa zrodilo v cyperskej Nikózii, kde miestny APOEL podľahol luxemburskému Dudelange 3:4. Domáci troma gólmi v rozpätí štyroch minút otočili z 0:2 na priebežných 3:2, ale napokon nezískali ani bod. A-skupinu podľa očakávaní vedie päťnásobný víťaz Európskej ligy FC Sevilla, ktorý uspel na trávniku Krasnodaru 3:0. Neúspešný debut vo farbách Lazia v pohárovej Európe má za sebou slovenský obranca Denis Vavro. Futbalisti z Ríma totiž prehrali na pôde CFR Kluž 1:2. Vavro odohral celého stretnutie na pravom kraji trojčlennej obrany. V K-skupine slovenský šampióna ŠK Slovan Bratislava triumfoval nad tureckým Besiktasom Istanbul 4:2. V druhom súboji tejto skupiny anglický Wolverhampton prehral doma s Bragou 0:1. V J-skupine nemecká Borussia Mönchengladbach prehrala doma hladko 0:4 s rakúskym Wolfsbergerom, za domácich odohral celý duel slovenský reprezentant László Bénes a v 44. minúte dostal žltú kartu. AS Rím pred vlastnými fanúšikmi zdolal turecký Istanbul Basaksehir 4:0. Manchester United sa v L-skupine dlho trápil s kazašským FK Astana, ale defenzívu hostí prelomil v 73. minúte iba 17-ročný útočník Mason Greenwood a favorit vyhral 1:0. V H-skupine prekvapil hladký triumf bulharského Ludogorca Razgrad 5:1 nad ruským CSKA Moskva. Domáci prehrávali po prvom polčase 0:1, ale po zmene strán spustili gólový uragán a pripísali si tri body. Góly: 54. a 58. Pavlovič, 56. De Vincenti (z pok. kopu) - 36. a 82. Sinani, 51. Bernier, 72. Stolz Góly: 62. Chicharito, 78. El Haddadi, 85. Ó. Torres Gól: 84. Bujalskij Gól: 50. Santos Gól: 18. Ángel Rodríguez Góly: 9. a 40. Bua, 52. Zuffi, 55. Vilhena (vlastný), 79. Okafor Gól: 45.+ Holland PSV Eindhoven - Sporting Lisabon 3:2 (2:1) Góly: 19. Malen, 25. Coates (vlastný), 48. Baumgartl - 38. B. Fernandes (z pok. kopu), 82. Mendes Góly: 38. Niang (z pok. kopu) - 59. R. Christie (z pok. kopu) ČK: 90.+ Bayo (Celtic, po druhej ŽK) Góly: 41. Deac (z pok. kopu), 75. Omrani - 25. Bastos /obranca Denis Vavro (Lazio) odohral celý zápas/ Góly: 38. Willock, 85. Saka, 88. Aubameyang ČK: 79. Kohr (Frankfurt, po druhej ŽK) Standard Liége - Vitória Guimaraes 2:0 (0:0) Góly: 66. Hanin (vlastný), 90.+ M'Poku Gól: 24. Ojo Góly: 8. a 29. Soares - 15. Nsame (z pok. kopu) Góly: 60. Vargas - 10. J. Lopez (vlastný) Góly: 52., 68. a 73. Keseru (tretí z pok. kopu), 48. Wanderson, 50. Lukoki - 11. Divejev Góly: 2. a 43. David, 64. Ngadeu-Ngadjui - 38. Khazri, 75. Kaminski (vlastný) Góly: 20. Arnold, 24. Mehmedi, 67. Brekalo - 66. Banada Góly: 31. a 68. Leitgeb, 13. Weissman, 41. Ritzmaier /László Bénes (Mönchengladbach) odohral celý duel a v 44. minúte dostal žltú kartu/ Góly: 42. Caicara (vlastný), 58. Džeko, 71. Zaniolo, 90.+ J. Kluivert Góly: 14. a 58. Šporar, 90.+ M. Ljubičič, 90.+ Moha - 29. Ljajič (z pok. kopu), 45.+ Božikov (vlastný) Gól: 71. Horta Gól: 73. Greenwood Góly: 42. a 61. Natcho (prvý z pok. kopu) - 13. Stengs, 67. Boadu ČK: 27. Svensson (Alkmaar)


Desať obcí, v ktorých  získala najväčší podiel hlasov Čaputová

Zuzana Čaputová zvíťazila v druhom kole so ziskom 58,4 percenta hlasov.

BRATISLAVA. V druhom kole prezidentských volieb 2019 zvíťazila Zuzana Čaputová so ziskom 58,4 percenta hlasov. Jej súper Maroš Šefčovič získal 41,59 percenta hlasov. V tabuľke nižšie si pozrite top desiatku obcí, v ktorých Čaputová získala viac ako 90 percent platných hlasov.


Babišova vláda schválila nomináciu Jourovej na post eurokomisárky

Vypočúvanie kandidátov na post eurokomisárov bude koncom septembra.

PRAHA. Česká vláda v pondelok schválila nomináciu Věry Jourovej na eurokomisárku. Na tomto poste by teda mala pokračovať v druhom období za sebou. Aj keď premiér Andrej Babiš hovoril o jej nominácii už predtým, oficiálny krok urobil kabinet až v poslednom možnom termíne, informovala na svojej stránke spravodajská televízia ČT24. Napriek tomu Jourová dúfa, že dostane dobré portfólio; chcela by sa tiež stať podpredsedníčkou Európskej komisie (EK). Koncom septembra ju čaká - rovnako ako ďalších kandidátov na eurokomisárov - vypočutie vo výboroch Európskeho parlamentu (EP), ktorí musí následne schváliť zloženie novej eurokomisie. Jourová je prvou zo štvorice doterajších českých eurokomisárov, kto v eurokomisii absolvuje dve funkčné obdobia za sebou. Zatiaľ nie je jasné, aké portfólio bude mať na starosti. V uplynulom období bola eurokomisárkou pre spravodlivosť, ochranu spotrebiteľa a rovnosť príležitostí mužov a žien. Pred poslancami na rokovaní európskeho výboru Poslaneckej snemovne Parlamentu ČR uviedla, že by v novej eurokomisii pod vedením Ursuly von der Leyenovej, ktorá sa svojich povinností ujme 1. novembra, chcela mať na starosti digitálnu agendu, vnútorný trh alebo obchod.


Mayovej vláda ešte nerozhodla, ako presne chce zmeniť dohodu s EÚ o brexite

EÚ trvá na tom, že o dohode už nemôže znovu rokovať.

BRUSEL. Britská premiérka Theresa Mayová v stredu v parlamente vyhlásila, že jej vláda ešte nerozhodla, ako presne sa bude pokúšať zmeniť dohodu o brexite vyrokovanú s Európskou úniou, aby sa tak odstránili obavy z írskej poistky. Parlament v Londýne v utorok večer odhlasoval, že opatrenie na hranici Írska a Severného Írska, zakotvené v dohode o brexite a nazývané tiež poistka (backstop), treba nahradiť bližšie nešpecifikovanými "alternatívnymi opatreniami". Mnohí zákonodarcovia Spojeného kráľovstva sa obávajú, že "poistka" spôsobí, že Británia zostane zviazaná s obchodnými pravidlami Európskej únie. Poistka má totiž zabezpečiť, aby hranica medzi Írskom a Severným Írskom zostala otvorená, bez colných kontrol, vysvetľuje tlačová agentúra AP. Keď Mayová v stredu v Dolnej snemovni britského parlamentu dostala otázku, aké alternatívy Británia namiesto poistky navrhuje, premiérka odpovedala, že "je množstvo návrhov, ako sa to dá urobiť". Uviedla, že medzi zvažovanými opatreniami je aj jednostranný mechanizmus pre odchod Británie, časové obmedzenie v platnosti "poistky" a "vzájomné uznanie a dôveryhodné obchodné schémy". EÚ trvá na tom, že o dohode o vystúpení Británie z Únie už nemôže znovu rokovať.


EÚ vyčlenila na pomoc Líbyi ďalších šesť miliónov eur

BRUSEL. Európska komisia v stredu oznámila, že v roku 2019 poskytne Líbyi ďalšiu humanitárnu pomoc vo výške šesť miliónov eur. Je určená pre Líbyjčanov vysídlených v dôsledku ozbrojeného konfliktu. Celková výška humanitárnej pomoci EÚ pre Líbyu na roky 2018-19 sa tak zvýši na 15 miliónov eur. "Naša nová humanitárna pomoc poskytne prístup k potravinám, čistej vode, vzdelávaniu a základnej zdravotnej starostlivosti tým Líbyjčanom, ktorí ju najviac potrebujú," uviedol eurokomisár pre humanitárnu pomoc a krízový manažment Christos Stylianidis. Komisia v tejto súvislosti poukázala na dôležitosť podpory líbyjského zdravotníctva, ktoré trpí nedostatkom kvalifikovaných pracovníkov a liekov. Humanitárne organizácie financované zo zdrojov EÚ za posledné roky prispeli k obnove škôl v líbyjských mestách Bengází a Syrta, čo tisícom tamojších žiakov a žiačok zaistilo prístup ku vzdelaniu a psychosociálnej podpore. Únia od roku 2014 už poskytla Líbyi pomoc v celkovej výške 44,3 milióna eur. Únia tam v súčasnosti realizuje 23 projektov zameraných na podporu správy vecí verejných, zdravia, občianskej spoločnosti a sociálno-ekonomického rozvoja. Ďalších 318 miliónov eur sa podarilo zmobilizovať v rámci núdzového trustového fondu EÚ pre Afriku na ochranu migrantov, utečencov a vnútorne presídlených ľudí v Líbyi a na podporu miestnych komunít.


Pápež sa modlil za obete streľby na Novom Zélande, ľudí vyzval k zjednoteniu

František útoky odsúdil ako nezmyselné násilné činy.

VATIKÁN. Pápež František sa modlil za obete piatkovej streľby v dvoch mešitách v novozélandskom meste Christchurch. Počas svojej pravidelnej nedeľňajšej modlitby sa František vyjadril, že obete útokov pribudli k "bolestivým vojnám a konfliktom, ktoré neprestávajú sužovať ľudstvo". Následne viedol veriacich v tichej modlitbe "za našich moslimských bratov, ktorých zabili" a vyzval ľudí, aby sa "zjednotili v modlitbe a gestách mieru" a postavili sa tak "nenávisti a násiliu".Pápež po tragických udalostiach poslal na Nový Zéland telegram, v ktorom vyjadril úprimnú sústrasť pozostalým obetí útokov. František útoky odsúdil ako "nezmyselné násilné činy".Z útokov, ktoré si vyžiadali 50 mŕtvych, je podozrivý 28-ročný austrálsky pravicový extrémista.


Proti HPV by mohla účinkovať už prvá dávka vakcíny

BRATISLAVA. Proti vírusu, ktorý spôsobuje rakovinu krčka maternice by mohla účinkovať jediná vakcína. Zdá sa, že môže poskytnúť rovnakú ochranu, ako v súčasnosti odporúčané dve až tri dávky očkovacej látky. Výskumníci z univerzity v Melbourne dospeli k tomuto záveru na základe zdravotných údajov približne štvrť milióna Austrálčaniek. Podmienkou účinnosť vakcíny je, aby dievčatá neboli v čase očkovania ešte sexuálne aktívne. Štúdiu uverejnil špecializovaný odborný časopis Papillomavirus Research. Austrália patrí medzi krajiny, ktoré majú jeden z najkvalitnejších preventívnych programov brániacich šíreniu vírusu HPV v populácii. Proti vírusu sa bezplatne očkujú dievčatá, ale aj chlapci vo veku dvanásť až trinásť rokov. Doočkovať sa však môžu až do veku devätnástich rokov, neskôr sú vakcíny v Austrálii spoplatnené. Slovensko sa ku krajinám, ktoré očkujú dvanásťročné deti za štátne peniaze, pridalo až v januári 2019. „HPV vakcíny sa ukázali byť mimoriadne bezpečné a pozoruhodne účinné,“ hovorí v tlačovej správe vedúca autorka výskumu Julia Brothertonová. Program je natoľko účinný, že práve Austrália môže byť prvou krajinou na svete, ktorej sa podarí odstrániť hrozbu rakoviny krčka maternice. Napriek tomu, že systém preukázateľne funguje, vedci a lekári stále hľadajú spôsob, ako ho zefektívniť. Ak by v ranej puberte stačilo dostať iba jednu namiesto troch vakcín, mohlo by sa za rovnaký obnos peňazí zaočkovať viac ľudí. „Predstavuje to veľký rozdiel najmä v krajinách, ktoré majú vysoký výskyt rakoviny krčka maternice, no v súčasnosti si nevedia dovoliť očkovanie alebo skríning,“ vysvetľuje Brothertonová. Účinnosť jedinej vakcíny okrem austrálskej štúdie potvrdili aj údaje z Dánska a Spojených štátov. Na to, aby sa zmenili oficiálne odporúčania a prax, ešte budú potrebné ďalšie randomizovné štúdie. DOI: 10.1016/j.pvr.2019.100177


Patakyová zožala na Pride potlesk, prišlo najviac ľudí v histórii (fotogaléria)

Pride a Hrdí na rodinu

Fotogaléria Pride

Foto Hrdí na rodinu

Reportáž

Komentár

BRATISLAVA. Účastníci z LGBTI komunity chceli pochodom podporiť rovnosť ľudí bez ohľadu na ich sexuálnu orientáciu alebo rodovú identitu. Deviaty ročník Dúhového pochodu sa začal o tretej popoludní na Hviezdoslavovom námestí v hlavnom meste. Podľa odhadov prišlo až desaťtisíc ľudí. Svojou účasťou Pride podporila aj verejná ochrankyňa práv Mária Patakyová, primátor Bratislavy Matúš Vallo a viac ako 30 veľvyslanectiev na Slovensku. LGBTI priaznivci vyzvali politikov, aby tému LGBTI nezneužívali vo svojich predvolebných kampaniach.


Rohingov z Mjanmarska vyháňa aj hlad

Mjanmarsko prijme rohinských utečencov, ak dokážu, že tam majú trvalý pobyt.

DHÁKA. Utečenci, ktorí v pondelok prekročili hranice z Mjanmarska do Bangladéša, tvrdia, že ich k úteku donútilo nielen prenasledovanie zo strany budhistov, ale aj hlad. Obvyklé trhy v Jakchainskom štáte sú totiž zavreté a dodávky potravín sú obmedzené. Informovala o tom agentúra Reuters. Vlna násilností v Jakchainskom štáte donútila od augusta už tisíce moslimov z etnika Rohingov k úteku z Mjanmarska, ktoré im neudeľuje občianstvo a obmedzuje ich cestovanie i prístup k základným službám. Agentúra Reuters pripomenula, že mjanmarská politička Aun Schan Su Ťij nedávno sľúbila, že Mjanmarsko prijme rohinských utečencov, ak dokážu, že majú v Mjanmarsku trvalý pobyt. Taký doklad má však len máloktorý z nich. V čase, keď masový odchod Rohingov z Mjanmarska neutícha, Spojené štáty a EÚ zvažujú uvaliť cielené sankcie na vysokopostavených veliteľov mjanmarských ozbrojených síl, diplomatov a štátnych úradníkov. Podľa agentúry Reuters sa však USA a EÚ vystríhajú takých krokov, ktoré by mohli destabilizovať prechod Mjanmarska k demokracii. Situáciou v Mjanmarsku a krízou, ktorú predstavuje masový útek Rohingov, sa v pondelok budú zaoberať ministri zahraničných vecí EÚ. Z návrhu ich spoločného záverečného vyhlásenia podľa Reuters vyplýva, že zrejme pozastavia pozvania pre vysokopostavených predstaviteľov ozbrojených síl, ktorí útek Rohingov nevnímajú ako exodus a dôsledok porušovania ich základných práv. Reuters v tejto súvislosti citoval vyhlásenie vplyvného mjanmarského vojenského veliteľa, generála Min Aun Hlaina, ktorý minulý týždeň americkému veľvyslancov v Majnmarsku povedal, že správy o exode Rohingov sú "prehnané". O Rohingoch hovoril ako o nepôvodných obyvateľoch a Bengálcoch.


Peniaze od Nadácie pre deti Slovenska pomôžu aj tento rok

Organizácie, ktoré pracujú s deťmi a mladými ľuďmi, si ešte môžu podať žiadosti o grant na podporu ich projektov.

BRATISLAVA. Nadácia pre deti Slovenska aj tento rok podporí projekty zamerané na riešenie problémov detí a mládeže zo všetkých regiónov Slovenska v rámci 18. ročníka grantového programu Hodina deťom. Peniaze vyzbierané do 31. mája počas celoročnej zbierky Hodina deťom poputujú na vzdelávanie a rozvoj zručností detí aj učiteľov, do mimovládnych organizácií, samospráv aj školských zariadení, ktoré o grant požiadajú. „Do 20. marca si organizácie, ktoré pracujú s deťmi a mladými ľuďmi, môžu podať žiadosti o podporu ich projektov,“ informovala dnes novinárov výkonná riaditeľka Nadácie pre deti Slovenska Dana Rušinová s tým, že komisie vyberú tie najlepšie projekty zo všetkých oblastí Slovenska tak, že peniaze rozdelí na základe počtu obyvateľov v jednotlivých regiónoch. Prostredníctvom podporených projektov sa Nadácia podľa nej snaží reagovať na aktuálne potreby a problémy detí a mládeže, ktoré zaradila do štyroch programových oblastí - Dieťa a jeho starosti, Dieťa a jeho radosti, Dieťa a škola, Dieťa a jeho komunita. „Pre nás je veľmi dôležité, že tieto projekty pracujú s deťmi a mladými ľuďmi až do 30 rokov a nerobia sa tie projekty len pre nich, ale aj s nimi,“ zdôraznila Rušinová a s tým, že deti a mládež by mali počas projektových aktivít nadobúdať zručnosti, životné postoje či názory. Preventívne projekty majú byť zamerané na rozvoj vzťahov, tvorivosti a aktivity detí, intervenčné projekty majú riešiť problémy detí, ktoré sa ocitnú v ťažkej situácii. Projekty môžu byť zamerané na vzdelávanie a rozvoj zručností detí aj učiteľov ako aj na budovanie bezpečného prostredia v komunite. Podávanie žiadostí o finančný príspevok v 18. ročníku je možné len cez novú online aplikáciu na internetovej stránke nadácie www.nds.sk do 20. marca. Všetky informácie o grantovom programe sú k dispozícii na stránke http://www.hodinadetom.sk/granty/. Podporené projekty sa budú realizovať v období od 1. júla 2017 do 31. marca 2018. Darcovia môžu do zbierky Hodina deťom prispievať počas celého roka. Stačí poslať SMS na číslo 800 a prispieť tak sumou štyri eurá. Aktivity Nadácie pre deti Slovenska je možné podporiť aj venovaním dvoch percent z dane. Aktuálny výnos Hodiny deťom je 178 117 eur. Jedným z nástrojov na získavanie financií do zbierky je dobročinný ples Hodiny deťom, ktorý sa už túto sobotu uskutoční v Trenčianskych Tepliciach.


Kotlebovci sa znovu prihlásili k neonacistom, preveruje ich prokuratúra

Na podujatí ĽSNS sa zámerne odovzdávali šeky na 1488 eur. Číslovka je symbolom neonacistov.

BRATISLAVA. „Štrnásť slov, moja rodina. Štrnásť posvätných slov. Kričali sme postojačky tých štrnásť slov znovu a znovu: Musíme zabezpečiť existenciu našich ľudí a budúcnosť bielych detí! Musíme zabezpečiť existenciu našich ľudí a budúcnosť bielych detí!“ „Skončili sme s vystretými pravicami a skandovaním „Sieg heil! Sieg heil! Adrenalín cezo mňa horel ako oheň, hasil ho nervózny pot šíriaci sa od hlavy až k pätám a štipľavý dym rasistickej rétoriky naplnil celú miestnosť.“ Takto vo svojej knihe Romantické násilie opisuje bývalý americký white power (biela sila) skinhead Christian Picciolini jedno z podujatí neonacistov, na ktorom sa zúčastnil. Štrnásť anglických slov, o ktorých píše, je jedným z najznámejších symbolov neonacistov. Často sa objavuje vo forme 14/88 pričom číslovka 88 symbolizuje pozdrav Heil Hitler. Strana Mariana Kotlebu sa rozhodla na seba upozorniť tým, že niekoľkým rodinám odovzdala nadrozmerný šek na 1488 eur. Ide o náhodu, keďže členovia strany vyzbierali pre tri rodiny 4464 eur, ktoré rozdelili po 1488 eur, tvrdí podpredseda strany pre propagáciu Milan Uhrík. „Nie je to vec žiadnej symboliky ani nejakého numerologického okultizmu,“ povedal Uhrík. Priznal, že číslo mohli zaokrúhliť, ale potom by nezaujali médiá. „Všimli by ste si, že sme pomohli trom chudobným rodinám, keby sme im dali sumu o euro nižšiu alebo vyššiu?“ povedal. Šeky kotlebovcov teraz preveruje špeciálna prokuratúra, ktorá má od nového roka extrémizmus na starosti. „Vyhodnocuje sa obsah zverejnených informácií, prokurátor Úradu špeciálnej prokuratúry sa vecou bude zaoberať,“ povedala Jana Tökölyová, hovorkyňa Úradu špeciálnej prokuratúry. Strana Mariana Kotlebu využíva neonacistické a rasistické odkazy dlhodobo. Jej logo je odvodené zo znaku Hlinkovej gardy, strana glorifikuje slovenský vojnový štát a minulý rok žiadala o dve percentá z dane, ktoré chcela venovať „slušným bielym rodinám“. Jej predseda sa v minulosti prechádzal v uniforme podobnej tej, ktorú nosili gardisti. Na mítingoch mal pripravené balenia cukru so slovenským znakom a nápisom „Radšej drahší od Slováka ako lacný od Žida“. Kotleba vie, že medzi jeho podporovateľmi je veľa bežných ľudí, ale zároveň sa potreboval pripomenúť aj extrémistickému jadru svojich voličov, tvrdí Daniel Milo, bývalý expert ministerstva vnútra na extrémizmus. „Ide o skrytý odkaz, že áno, stále sa hlásime k tejto ideológii,“ povedal Milo. Stíhať ho za šeky sa však podľa Mila nepodarí. Museli by mu dokázať úmysel propagovať neonacizmus, čo je v takomto prípade ťažké. Že symbol 14/88 kotlebovci dobre poznajú, dokázal niekoľkými analýzami bloger Ján Benčík. Heslo „Musíme zabezpečiť existenciu našich ľudí a budúcnosť bielych detí“ mal na svojej facebookovej stránke napríklad poslanec za ĽSNS Peter Krupa. Takisto sa k nemu prihlásil okresný predseda strany pre Prešov František Lipka. V súčasnosti Koltebova strana žaluje denník SME za tvrdenie, že Kotleba je neonacista.


Irán sa vyhráža odstúpením od jadrovej dohody

Irán vo štvrtok pohrozil, že zruší prelomovú jadrovú dohodu so svetovými veľmocami.

TEHERÁN. Irán vo štvrtok pohrozil, že zruší prelomovú jadrovú dohodu so svetovými veľmocami, ak prezident USA Donald Trump odstúpi od tohto dokumentu. Teherán zároveň skritizoval európske štáty za ich ústupky voči Američanom, informovala stanica France 24. Trump varoval, že Spojené štáty môžu od predmetnej dohody odstúpiť, keď bude 12. mája obnovovaná jej platnosť. Šéf Bieleho domu požaduje, aby európski spojenci jeho krajiny "napravili obrovské nedostatky" tejto dohody, inak je pripravený opäť uvaliť na Irán sankcie. Jadrová dohoda z roku 2015 je výsledkom dohovoru medzi Iránom a šiestimi svetovými veľmocami - Britániou, Čínou, Francúzskom, Nemeckom, Ruskom a USA. Na jej základe boli stiahnuté medzinárodné sankčné opatrenia voči Teheránu výmenou za záväzok, že sa Irán nebude usilovať o vývoj jadrových zbraní. "Ak Spojené štáty vycúvajú z jadrovej dohody, potom ani my nezostaneme jej signatármi," uviedol pre tamojšie médiá Alí Akbar Velajátí, poradca ajatolláha Alího Chameneího pre zahraničnú politiku. Chameneí ako najvyšší vodca Iránu má posledné slovo pri všetkých otázkach politiky krajiny - zahraničnej i domácej - vrátane jadrovej dohody. Šéf iránskej diplomacie Mohammad Džavád Zaríf takisto vo štvrtok vydal varovanie adresované Spojeným štátom. V anglicky nahovorenom videu zverejnenom na stránke YouTube Zaríf vyhlásil: "Ak budú USA pokračovať v porušovaní danej dohody, uplatníme svoje právo reagovať podľa vlastného uváženia." Podľa neho Washington sústavne koná v rozpore s jadrovou dohodou, najmä keď iných zastrašuje pred obchodovaním s Iránom.


Cez plece vám PIN neukradnú, technológia chráni pred kamerami

Len tí čo sú na dosah ruky vedia prečítať, akú popisku nesú virtuálne tlačidlá klávesnice.

NEW YORK, BRATISLAVA. Odomykáme tak mobily,vyberáme peniaze z bankomatov či odomykáme zamknuté dvere. Naťukáte na číselnej klávesnici kód a prístup sa otvorí - a spolu s vami každému, kto prečíta PIN kód ponad vaše rameno. Nové zabezpečenia však sľubujú akademici z newyorskej univerzity. Bez toho, aby boli PIN kódy pestrejšie a dlhšie, pomôžu ochrániť dotykové klávesnice. Tajomstvo sa ukrýva v zamiešaní tlačidiel a spôsobu ich zobrazenia. Nová technológia používa dvojicu zobrazovacích frekvencií, z ktorých každá vypisuje na virtuálnych tlačidlách odlišné čísla. Tí, čo sa na displej pozerajú z krátkej vzdialenosti, vidia skutočný obraz. Tí, ktorí by stáli ďalej ako 90 centimetrov, uvidia falošné popisky s iným rozložením. Technológia podľa magazínu New Atlas funguje spoľahlivo. . Keďže čísla nemožno odvodiť od umiestnenia tlačidla a popisky nemožno nasnímať, tajomstvo PINu zostane zachované. Pripomína to optickú ilúziu, pri ktorej výsledok zobrazenia závisí od toho, ako ďaleko od displeja stojíte.


Hydinové mäso sa na Slovensku predáva za málo peňazí, hydinári sú stratoví

Cena za hydinové mäso je podľa Únie hydinárov Slovenska výrazne nižšie ako sú náklady na produkciu.

BRATISLAVA. Situácia na trhu s hydinovým mäsom je na Slovensku katastrofálna a dlhodobo neudržateľná, hlavným problémom je predaj hydinového mäsa cez letákové akcie, kedy cena tohto mäsa nedosahuje výrobné náklady na produkciu jedného kilogramu. Informoval o tom na piatkovej tlačovej besede prezident Únie hydinárov Slovenska (ÚHS) Daniel Molnár, ktorý dodal, že obchodné reťazce sa predbiehajú v tom, kto z nich ponúkne svojim zákazníkom kura za najnižšiu cenu v akcii na úkor kvality. Nepriaznivá situácia s hydinovým mäsom pretrváva naďalej aj v sektore stravovania. V gastro sektore školského stravovania je aj naďalej veľmi nízky podiel slovenského hydinového mäsa, ktorý sa nedarí zvýšiť. V prvých týždňoch roku 2018 ceny za kura chladené poklesli v rámci akcií až na úroveň 1,27 - 1,44 eura za kilogram. "Táto cena je pre producentov hydiny a spracovateľov hydinového mäsa dlhodobo neudržateľná. Hlavný dôvod je ten, že táto cena je výrazne nižšia ako sú výrobné náklady na produkciu 1 kg hydinového mäsa, ktoré sa pohybujú na úrovni 1,5 eura za kilogram," povedal Molnár. Slovenskí hydinári upozorňujú aj na to, že predaj hydinového mäsa prebieha v súčasnosti skoro výhradne len za akciové ceny a problémom pre nich je aj otvorený trh v rámci EÚ. "Hydinové mäso sa v rámci Slovenska predáva v obchodnej sieti prevažne iba za akciové ceny. Do týchto cien spracovateľov hydiny tlačia obchodné reťazce. V týchto extrémne nízkych cenách predávajú spracovatelia hydiny až 75 percent svojich produktov," vysvetlil Molnár. "Platí pravidlo, že do reťazca dodávate tovar v akcii v objeme niekoľkých ton denne a tovar, ktorý v akcii práve nie je - iba v objeme desiatok kilogramov denne. Ďalším dôvodom nízkych cien je otvorený trh v rámci EÚ s voľným pohybom tovarov. V prípade platí rovnica nízka cena rovná sa nízka kvalita," dodáva Molnár. Pred rokom 2000 bolo Slovensko v produkcii hydinového mäsa podľa ÚHS sebestačné. V súčasnosti predstavuje slovenská produkcia hydinového mäsa iba 54 percent spotreby obyvateľstva. Tento podiel sa však v najbližšom období môže podľa prezidenta ÚHS výrazne znížiť, dôvodom sú neustále klesajúce ceny. "Keď sa pozrieme na dlhodobý vývoj predajných cien za kura chladené od výrobcov do obchodného reťazca, môžeme vidieť veľký prepad realizačných cien od roku 2015. V období rokov 2012 až 2013 sa priemerná realizačná cena za kura chladené pohybovala na úrovni 1,9 - 2,1 eura za kilogram," objasnil Molnár. V dôsledku tlaku obchodných reťazcov na znižovanie nákupných cien však táto cena v priebehu niekoľkých rokov klesla na úroveň, ktorá nepokrýva ani výrobné náklady. Rovnako negatívny vývoj cien je u hydinových dielov. "Z tých istých dôvodov poklesla aj cena kuracích rezňov v priebehu posledných dvoch rokov o viac ako 0,80 eura za kilogram. Ceny všetkých hydinových dielov okrem rezňov sú dnes v akciách predávané za nižšie ceny ako je bežná cena za 1 kg kurčaťa chladeného," uzavrel Daniel Molnár. Podľa tvrdenia Ivana Grófa zo spoločnosti Hybrav, na trhu by v súvislosti so zvýšeným dopytom vajec pred veľkonočnými sviatkami z domácej produkcie nemal byť problém. Avšak podľa informácií, ktoré majú hydinári k dispozícii, obchodné reťazce majú podpísané zmluvy na dovoz vajec zo zahraničia. A to by tiež znamenalo ohrozenie slovenských chovov. Predstavitelia ÚHS zároveň upozorňujú, že na základe zverejnených údajov je zrejmé, že finančná situácia v chove a spracovaní hydiny na Slovensku ohrozuje ďalšiu existenciu chovateľov, ako aj spracovateľov hydiny a odvetviu hrozí kolaps. Preto je podľa ÚHS nevyhnutné túto situáciu okamžite riešiť úpravou cien v obchodnej sieti.


Freddiemu Mercurymu sa splnilo želanie, brázdi nebom okolo Slnka

Na nedožité sedemdesiate narodeniny po rockovej hviezde pomenovali astronomický objekt medzi Marsom a Jupiterom.

BRATISLAVA. V piesni rockovej skupiny Queen Don´t stop me now  Freddie spieval: Som padajúca hviezda, ktorá letí po oblohe (I'm a shooting star leaping through the skies) a teraz na výročie jeho nedožitých 70 rokov sa mu to naozaj splnilo. Nie je však hviezdou, ale asteroidom, ktorý po ňom pomenovali tento pondelok. Asteroid 17473 Freddiemercury sa nachádza medzi Marsom a Jupiterom a Slnko obehne každé tri roky a osem mesiacov. Objavili ho v roku 1991 - v rovnakom roku zomrel Freddie Mercury. Pomenovanie vo videu oznámil Brian May, bývalý gitarista skupiny Queen, z ktorého sa neskôr stal astrofyzik. „Je to ako popol v priestore, ako mnohé podobné asteroidy,“ povedal May vo videu. „Ak ho chcete vidieť, potrebujete celkom slušný ďalekohľad. Je to len bodka svetla, ale veľmi zvláštna bodka a možno sa k nej jedného dňa aj dostaneme. Freddie Mercury nie je jediná známa osobnosť, po ktorej pomenovali astronomický objekt. Vo vesmíre by ste našli aj Mayov asteroid 52665 Brianmay, asteroid skupiny Beatles a každého jej člena osobitne, 19367 Pink Floyd, 2578 Saint-Exupéry , 1931 Čapek ale aj asteroid 3628 Božněmcová.


Záhoráčik prepravil viac ako osemtisíc ľudí

Najviac cestujúcich turistický vlak prepravil v máji

BRATISLAVA. Turistický vlak Záhoráčik prepravil počas sezóny viac ako osemtisíc ľudí. Ako informovala hovorkyňa Bratislavského samosprávneho kraja (BSK) Lucia Forman, najviac cestujúcich prepravil počas mája. Vlak premával v sobotu, nedeľu a počas štátnych sviatkov trikrát za deň zo Záhorskej Vsi cez Zohor do Plaveckého Podhradia a späť, s prípojmi z a do Bratislavy. V motorovej súprave je 88 miest na sedenie a cyklovozeň má kapacitu dvadsať bicyklov.Projekt Záhoráčika spustil v roku 2017 Bratislavský samosprávny kraj (BSK) v spolupráci so Železničnou spoločnosťou Slovensko a Železnicami Slovenskej republiky. Cestujúci môžu cestovať Záhoráčikom na všetky cestovné lístky platné v Integrovanom dopravnom systéme v Bratislavskom kraji (IDS BK) a Bratislava Card City & Region s výnimkou lístka pre bicykel, pri ktorom platí cenník ZSSK. S integrovaným cestovným lístkom môžu cestujúci ľubovoľne prestupovať podľa časovej a územnej platnosti lístka na regionálne vlaky, prímestské autobusy Slovak Lines či v rámci Mestskej hromadnej dopravy (MHD) v Bratislave.Projekt vlaku Záhoráčik financuje BSK a plánuje v ňom pokračovať aj v roku 2019.


Rusko umožní platiacim turistom výstupy do otvoreného vesmíru z ISS

MOSKVA. Rusko plánuje od roku 2019 umožňovať platiacim turistom po prvý raz výstupy do otvoreného vesmíru z Medzinárodnej vesmírnej stanice (ISS). Informovala o tom v piatok spravodajská stanica Sky News s odvolaním sa na Vladimira Solnceva, šéfa ruskej aerokozmickej spoločnosti Energija. "Trhoví analytici potvrdzujú, že bohatí ľudia sú ochotní za to zaplatiť. Mali by sme to spustiť v roku 2019. Bude to také pohodlné, aké to len môže vo vesmírnych podmienkach byť," vyhlásil Solncev. Podľa neho bude takýto unikátny výlet stáť zhruba 100 miliónov dolárov, ale prvých vesmírnych turistov to "pravdepodobne vyjde menej". Výlet bude trvať desať dní a ročne ho bude môcť absolvovať päť až šesť záujemcov. Tí si budú môcť počas výstupu do otvoreného vesmíru natočiť vlastný videozáznam. Energija, ktorá stála aj za vypustením prvého človeka do vesmíru - Jurija Gagarina v roku 1961 -, momentálne pripravuje nový modul s pracovným názvom NEM-2 na dopravu vesmírnych turistov na ISS. Modul pojme štyroch až šiestich ľudí a bude vybavený "pohodlnými" kabínami, dvoma toaletami, ako aj prístupom na internet. Solncev dodal, že záujem participovať na tomto projekte prejavil aj americký letecký koncern Boeing. Vesmírna turistika je rozvíjajúci sa sektor, ktorému v súčasnosti dominujú západné spoločnosti ako Virgin Galactic so sídlom v USA, ktorá v roku 2016 predstavila svoj komerčný kozmický raketoplán SpaceShipTwo. Vesmírnymi turistami sa dosiaľ stalo iba sedem ľudí. Prvým sa stal v roku 2001 americký vedec Dennis Tito. Prvou ženou, ktorá si za takúto skúsenosť zaplatila, bola v roku 2006 iránsko-americká podnikateľka Anousheh Ansariová. Zatiaľ posledným je kanadský podnikateľ Guy Laliberté, ktorý letel na ISS v roku 2009. ISS, ktorá je vlastnená a používaná na základe množstva medzivládnych dohôd a dohovorov, je na obežnej dráhe Zeme od roku 1998. V súčasnosti je jedinou trvalo obývanou vesmírnou stanicou.


Angličania predali do Číny práva na Premier League, zarobia 700 miliónov dolárov

Spoločnosť PPTV zaplatila za práva desaťnásobok toho, čo súčasný majiteľ Super Sports Media Group.

LONDÝN. Najvyššia anglická futbalová súťaž Premier League predala práva na vysielanie televíznych prenosov zo svojich zápasov do Číny za 700 miliónov amerických dolárov. Lukratívna zmluva na tri roky obsahuje všetky stretnutia od sezóny 2019/2020. Agentúru AP o tom informovala nemenovaná osoba, rokovania ešte nie sú uzavreté, chýba doladiť detaily. Práva získala spoločnosť PPTV, čo je mediálna divízia skupiny Suning. Zaplatila za ne viac ako desaťnásobok toho, čo súčasný majiteľ Super Sports Media Group, ktorého stojí každá sezóna 20 miliónov USD. PPTV už prináša do Číny stretnutia španielskej La Ligy.


Pápež označil Beltrama za hrdinu, útok vo Francúzsku odsúdil

Zvlášť víta šľachetný a hrdinský čin podplukovníka žandarmérie Arnauda Beltrama.

PARÍŽ. Pápež František odsúdil v pondelok útoky na juhu Francúzska a vyzdvihol "hrdinský čin" tamojšieho policajta, ktorý podľahol vážnym zraneniam po tom, ako sa v piatok dobrovoľne vymenil za jedného z rukojemníkov zadržiavaných v supermarkete ozbrojencom. Informovala o tom agentúra AP. Pápež poslal telegram, v ktorom vyjadril sústrasť pozostalým obetí, ktoré pri útokoch prišli o život, tiež zraneným a všetkým, ktorých sa táto tragická udalosť dotkla. František dodal: "Zvlášť vítam šľachetný a hrdinský čin podplukovníka žandarmérie Arnauda Beltrama, ktorý obetoval vlastný život v záujme ochrany ľudí." Pápež zároveň odsúdil "takéto bezohľadné násilné činy, ktoré spôsobujú toľko utrpenia" a dodal, že "úpenlivo žiada Boha o dar pokoja". Muž identifikovaný ako 25-ročný Redouane Lakdim narodený v Maroku ešte pred zadržaním rukojemníkov v supermarkete v Trebes strieľal v piatok 23. marca do skupiny policajtov v blízkom meste Carcassonne a zabil spolucestujúceho v aute, ktoré uniesol. Celkove si tak jeho vyčíňanie vyžiadalo štyri obete na životoch, ako aj 15 zranených. Samotného Ladkima aj vďaka Beltramovi zabili pri zásahu v supermarkete príslušníci elitného policajného útvaru.


V roku 2016 nás najviac tešila rodina a blízki. Sú aj šťastlivci, ktorým stačili maličkosti

Ľudia pociťujú, že ceny masla, chleba či mäsa sa v uplynulom zvýšili. Premiér Fico by s nimi minimálne pri bravčovej panenke nesúhlasil.

BRATISLAVA. Pohoda v rodine a deti. Najväčšiu radosť v tomto roku urobili väčšine ľudí ich blízki. Najradostnejšou udalosťou roku 2016 bolo pre mnohých aj nájdenie si novej práce, vysokoškolský diplom, zásnuby, svadba v rodine či oslava životného jubilea. Z rodiny sa najviac tešilo 16 percent opýtaných. O percento menej ľudí povedalo, že najväčšiu radosť im urobili pracovné a študijné úspechy a významné životné udalosti. Ukázal to exkluzívny prieskum agentúry Focus pre denník SME. Sociologička Sylvia Porubänová hovorí, že aj v rôznych dotazníkoch uvádza drvivá väčšina ľudí, že najdôležitejšia je pre nich rodina a blízki. Výsledky prieskumu tak podľa nej kopírujú bežné vnímanie Slovákov. Existuje aj malá skupina ľudí, ktorá nepotrebuje k šťastiu žiadnu významnú udalosť. Ide síce len o jedno percento opýtaných, tí sa však dokážu tešiť z bežných maličkostí a radosť tak zažívajú každý deň. "Vedome sa rozhodli vidieť pohár poloplný a nie poloprázdny," vysvetľuje Porubänová. Tešiť sa zo všedných dní sa podľa nej dá naučiť. Nevyhnutnosťou pre šťastný život tak nie je narodiť sa ako optimista, ktorý "miesto revu sa smial", ako spieva pesničkárka Katarzia v skladbe Michal. V porovnaní s minulým rokom 59 percent opýtaných vníma končiaci sa rok 2016 za takmer rovnaký. Takmer štvrtina respondentov ho vníma za lepší, 16 percent ľudí naopak pocítilo zhoršenie. Pracovné a študijné úspechy najviac ocenili respondenti od 18 do 34 rokov. Pre vyššie vekové kategórie sa najväčšia radosť už spájala s rodinným kruhom a blízkymi. Sociológ Martin Slosiarik z agentúry Focus hovorí, že po 35. roku života sa prirodzene do popredia dostáva rodina a deti. Menej ako desatinu opýtaných najviac potešilo nové auto či rekonštrukcia domu, že dobre dopadla operácia a všetci v rodine sú zdraví, nový partner či partnerka, nové zamestnanie manželky či manželky alebo dovolenka. Vlastníctvo nových vecí síce nie je top v rebríčku najradostnejších udalostí, no Slosiarik pripomína, že ľudia v produktívnom veku ho uvádzajú častejšie než repondenti nad 65 rokov. Majetky robia radosť len dvom percentám najstaršej vekovej kategórie. Porubänová upozorňuje, že radosť z hmotných vecí, ktorú uviedlo osem percent, môže súvisieť s pádom komunizmu. "Na Slovensku stále pretrváva akási nenasýtenosť, ľudia majú potrebu niečo vlastniť," odôvodňuje. Asi desatine opýtaných nespravilo v tomto roku radosť nič, ďalších šesť percent nevedelo odpovedať. V tejto skupine prevládajú nezamestnaní a viac ako štvrtinové zastúpenie má aj medzi rozvedenými respondentmi. Nadpriemerné zastúpenie dosahuje aj v nižších príjmových skupinách. "Prejavujú tak vzdor a celkovú otrávenosť zo života," vysvetľuje Porubänová. Našlo sa aj jedno percento opýtaných, ktorých najviac potešili športové úspechy našich reprezentantov. Slosiarik pripomína, že rok 2016 bol z hľadiska športových úspechov veľmi silný. Matej Tóth získal zlatú olympijskú medailu v chôdzi na 50 km, tenistka Dominika Cibulková vyhrala Turnaj majsteriek v Singapure a cyklista Peter Sagan obhájil v Katare titul majstra sveta. "Táto skutočnosť sa mohla premietnuť do toho, že veľmi malý zlomok respondentov uprednostnil športové výsledky pred svojimi súkromnými úspechmi alebo úspechmi najbližších," vysvetľuje Slosiarik. Radosť zo slovenských športových úspechov podľa neho súvisí s národnou hrdosťou aj s pohlavím. Ak už niekto z opýtaných povedal šport, bol to častejšie muž ako žena. V kuchynke Úradu vlády sa koncom roka premiér Robert Fico sťažoval, že denník Plus 1 deň zavádza čitateľov, keď píše, ako bravčová panenka zdražela aj napriek 10-percentnému zníženiu DPH na základné potraviny. Toto opatrenie zaviedol Smer od začiatku minulého roka ako súčasť sociálnych balíčkov, ktoré predstavoval postupne až do marcových parlamentných volieb. Pri potravinách ako mäso, chlieb či maslo však podľa prieskumu až 48 percent opýtaných pocítilo ich zdraženie a len 17 percent vníma, že ceny základných potravín sa znížili. Z údajov ministerstva pôdohospodárstva vyplýva, že chlieb, maslo, ale napríklad aj pitvané kurča, ktoré patrí k obľúbeným druhom mäsa v slovenských domácnostiach, zlacneli v porovnaní s rokom 2015 o niekoľko centov. Ceny potravín ministerstvo udávalo za október rokov 2015 a 2016. Ľudí pri negatívnom hodnotení cien potravín podľa Slosiarika mohla ovplyvniť zaužívaná predstava, že ceny sa vo všeobecnosti zvyšujú. Vo výsledkoch prieskumu vidí aj súvislosť s vekom. Kým z mladších respondentov od 18 do 24 rokov hovorí o zvýšení cien 41 percent, v najvyšších vekových kategóriách je to až cez 50 percent. "Tento pocit je intenzívny aj medzi dôchodcami a nekvalifikovanými manuálnymi pracovníkmi. V najnižších príjmových skupinách domácností dosahuje až 60 %," pripomína Slosiarik. Takmer tri štvrtiny ľudí povedali, že zmenu k horšiemu vidia aj pri zvýšení dôchodkového veku. Zlepšenie situácie vníma naopak presná polovica opýtaných pri výške úrokov na úveroch na bývanie, pri priemernej mzde, ktorá sa podľa 48 percent ľudí zvýšila, a nezamestnanosti, ktorá naopak podľa 42 percent respondentov klesá. Tento text ste mohli čítať vďaka tomu, že platíte za obsah. Vážime si to.


Počet žiadostí o azyl v Rakúsku je o polovicu nižší než vlani

Od januára do júla podalo v Rakúsku žiadosť o azyl 14 627 ľudí.

VIEDEŇ. Rakúske úrady zaznamenali za tento rok do konca júla takmer o polovicu nižší počet žiadostí o azyl ako za rovnaké obdobie minulého roka. Vo štvrtok o tom informovalo rakúske ministerstvo vnútra. Od januára do júla podalo žiadosť o azyl v Rakúsku 14 627 ľudí. Najviac žiadateľov o azyl pochádza zo Sýrie, čo ministerstvo dokumentuje údajmi za júl, počas ktorého zaznamenalo Rakúsko žiadosti od 2 137 Sýrčanov, 301 Afgancov, 187 Pakistancov, 119 Rusov, 116 Nigérijčanov a 113 Iračanov. Spomedzi všetkých žiadostí o azyl v Rakúsku, bez ohľadu na to, v ktorom roku boli podané, rakúske úrady udelili od januára do júla 2017 azyl zatiaľ v 12 897 prípadoch, v 8 263 prípadoch naopak žiadosť zamietli. Rôzne iné formy právnej ochrany získalo v tomto roku zatiaľ 5 084 ľudí.


Mladý hokejista Krivošík bude pokračovať vo Fínsku. Snívam o NHL, vraví

HÄMEENLINNA. Slovenský hokejista Filip Krivošík predĺžil zmluvu s účastníkom najvyššej fínskej súťaže HPK Hämeenlinna o ďalší rok. Devätnásťročný útočník odohral v tejto sezóne za seniorský tím 13 zápasov so ziskom 3 bodov (1+2). Tri štarty pridal medzi juniormi. "Som nesmierne rád, že som sa rozhodol pre 'fínsku cestu'. Sezónu som odštartoval v seniorskom mužstve HPK a myslím si, že herné výkony z mojej strany boli na slušnej úrovni. Pochopiteľne, vždy to môže byť ešte aj lepšie. Urobil som však veľmi výrazný a verím, že aj dobrý krok, čoho dôkazom je predĺženie zmluvy," povedal Krivošík podľa webu sport.sk. Rodák z Bratislavy reprezentoval Slovensko na ostatných majstrovstvách sveta hráčov do 20 rokov v Kanade. V piatich stretnutiach nazbieral 2 body (1+1). V kalendárnom roku 2018 dostal premiérovú pozvánku aj do seniorského národného tímu. "Nomináciou som bol milo prekvapený. Bol to skutočne veľký krok nakuknúť do seniorského hokeja v národnom tíme a dúfam, že sa tam v budúcnosti ešte ukážem," uviedol. Do Fínska sa vybral pred sezónou 2016/2017, predtým si rok vyskúšal pôsobenie v českom Chomutove. "Vo Fínsku sú veľmi kvalitní korčuliari a predovšetkým skvele bránia. Jednoznačne si potrpia na obranu a priamočiarosť smerom na bránku. Pre cudzincov je veľmi náročné presadiť sa medzi nimi, pretože musíte ukázať hokejové atribúty na ich úrovni," prezradil. "Ak chcete uspieť vo vrcholovom športe, musíte sa zriecť množstva vecí. Pokiaľ chcete niečo dokázať v hokejovo vyspelom svete, tak to inak nejde. A ja snívam o NHL," uzavrel Filip Krivošík.


Občianske preukazy sa budú vydávať aj osobám mladším ako pätnásť rokov

Parlament v pondelok rozhodoval o viacerých novelách.

BRATISLAVA. Každý občan Slovenskej republiky s trvalým pobytom na území Slovenska musí byť do 31. decembra 2021 držiteľom občianskeho preukazu s čipom. Vyplýva to z novely zákona o občianskych preukazoch, ktorú v pondelok schválil parlament. Občianske preukazy sa budú po novom vydávať aj osobám mladším ako 15 rokov. Podľa ministerstva vnútra, ktoré návrh predložilo, budú tieto preukazy vydávané primárne bez zobrazenia tváre. Rovnaký postup sa podľa ministerstva bude týkať aj občanov, ktorým boli vydané občianske preukazy s neobmedzenou dobou platnosti. Tie sa vydávali do 30. júna 2012 pre osoby staršie ako 60 rokov.Zákon sa tiež týka občanov starších ako 65 rokov, ktorí nie sú držiteľmi občianskeho preukazu s elektronickým čipom. „Vyhotovený doklad sa bude doručovať na adresu pobytu. Uvedené sa navrhuje z dôvodu nezaťažovania tejto seniorskej vekovej skupiny povinnosťou vymeniť si svoj v súčasnosti platný občiansky preukaz,“ vysvetlil rezort vnútra. Takýto doklad by mal platiť 15 rokov.


Ministerstvo tvrdí, že pre zlepšenie podmienok sestier robí maximum

Ministerstvo zdravotníctva pracuje na viacerých legislatívnych návrhoch, ktoré majú zlepšiť podmienky pre sestry.

BRATISLAVA. Ministerstvo zdravotníctva (MZ) tvrdí, že robí maximum pre zlepšenie podmienok sestier na Slovensku. "Čo sa týka ich odmeňovania, v súčasnosti majú už zákonom stanovené zvyšovanie platov v pravidelných intervaloch na základe tzv. mzdového automatu. Prácu sestier si vysoko vážime a v spolupráci s nimi pripravujeme zmeny, aby boli odmeňované aj na základe princípu zásluhovosti," uviedla hovorkyňa rezortu Zuzana Eliášová. Aktuálne sa tiež podľa jej slov finalizuje legislatívny návrh, ktorý bude jasne definovať kompetencie všetkých zdravotníckych pracovníkov vrátane sestier. "V platnosti je aj vyhláška zdravotníckych asistentov, ktorú sme uviedli do praxe a ktorej cieľom je odbremeniť sestry. Zdravotnícki asistenti tak doplnia činnosti na oddeleniach, čím sa vytvorí priestor napríklad na ďalšie štúdium sestry," uviedla Eliášová. Pripomína aj plány ministerstva zlepšiť pracovné prostredie pre sestry. Nemocnice mohli napríklad tento rok žiadať o 70 miliónov eur z kapitálových výdavkov, ktoré sú určené na modernizáciu a rekonštrukciu nemocníc. Niektoré zdravotnícke zariadenia sa môžu uchádzať aj o peniaze z eurofondov. Čo sa týka vzdelávania, jeho podmienky a kvalita sú podľa ministerstva na Slovensku na vysokej úrovni, ktoré chce ešte zlepšovať. "Vnímame a uvedomujeme si, že problémy sestier sú tu dlhé roky. MZ SR hľadá spôsoby riešenia a robí maximum pre to, aby situáciu zlepšilo. Ide však o zmeny, ktoré si vyžadujú čas na aplikáciu. Pripravujeme systém, ktorý bude zohľadňovať dosiahnuté vzdelanie a prax sestry," povedala Eliášová. Ministerstvo zároveň pripravuje nový zákon o dlhodobej zdravotnej starostlivosti. "Takisto napríklad štátna Všeobecná zdravotná poisťovňa zvýšila od júla ceny za výkony v Agentúrach domácej ošetrovateľskej starostlivosti (ADOS) v mobilných hospicoch o 25 percent a v zariadeniach sociálnych služieb o 26 percent. Všeobecná zdravotná poisťovňa celkovo zvýšila platby pre ADOS, zariadenia sociálnych služieb a mobilné hospice o cca dva milióny eur ročne," zhrnula Eliášová. Slovenská komora sestier a pôrodných asistentiek (SKSaPA) dnes poukázala, že záujem mladých vykonávať povolanie sestra v posledných rokoch klesá. Jej šéfka Iveta Lazorová nevidí problém v tom, že by odbor nechceli študovať, ale že do slovenského zdravotníctva nakoniec pracovať nejdú. Výsledkom má byť, že kým zo systému odchádzajú tisíce sestier, nových prichádzajú len stovky. Sestry dlhodobo hovoria, že v systéme ich chýba asi 12.000. Príčin má byť viacero. Riešenie vidia vo vytvorení vhodných podmienok na ich prácu.


Ruskí námorníci sú podozriví z pašovania skoro desať ton kokaínu

Loď smerovala z Latinskej Ameriky do Maroka.

PARIA. Polícia na Kapverdských ostrovoch zadržala 11 ruských námorníkov, ktorí sú podozriví z pokusu o pašovanie 9,5 tony kokaínu. Agentúra AFP v piatok informovala, že loď ESER sa pod vlajkou Panamy plavila z Latinskej Ameriky do mesta Tanger v Maroku. Kvôli náhlemu úmrtiu jedného z členov posádky bola však nútená zakotviť v prístave Praia na Kapverdských ostrovoch, aby bolo možné vybaviť s tým súvisiace právne formality. Miestna polícia pri obhliadke lode našla 260 balíkov obsahujúcich spolu 9,5 tonu kokaínu. Posádka plavidla bola zadržaná. Plavidlo kotví v prístave mesta Praia. Miestna polícia vo svojom vyhlásení spresnila, že na loď ju upozornilo v Lisabone sídliace centrum analýz a námorných operácií špecializujúce sa na drogy (MAOC-N), ktoré malo podozrenie, že toto plavidlo by mohlo prevážať drogy. Polícia dodala, že logisticky jej počas zákroku pomáhali agenti portugalskej a francúzskej polície, ako aj jednotky armády a námornej polície Kapverdských ostrovov. Agentúra AFP poznamenala, že ide o najväčší zadržaný kontraband drog v dejinách súostrovia.


PÍŠE ATTILA JUHÁSZNeplatné referendum: na úrovni Únie Orbán prepadol

V dôsledku referenda budú visegrádski aj európski partneri od Maďarska bočiť. Orbán sa bude môcť spoľahnúť len na európsku ultrapravicu.

Autor je riaditeľ think-tanku Political Capital Ani takmer 15 miliárd forintov na rok a pol trvajúcu kampaň nestačilo, aby bolo najdrahšie referendum v dejinách Maďarska platné. Účasť kúsok nad 40 percentami ukazuje, že kampaň hlboko neuspokojila očakávania vládnej strany, ktorej predstavitelia sústavne - vynímajúc uplynulý týždeň - hovorili o tom, aké dôležité je dosiahnuť platný výsledok. V roku 2008 ešte vtedy opozičný Orbán presvedčil vyše 3,3 milióna ľudí, aby v troch referendových otázkach súvisiacich so zdravotníctvom a školstvom hlasovali „áno" tak, ako to on odporúčal. Teraz hlasovalo v zhode s jeho usmernením 3,2 milióna ľudí. Predsa len, kým pred ôsmimi rokmi sa to vnímalo ako prelom, dnes je latka nasadená príliš vysoko a výsledok sa vníma ako veľmi slabý. Vládna strana disponujúca takpovediac bezhraničnými zdrojmi sily a moci nebola schopná v jednej nezdeliteľnej otázke vyprodukovať účasť nadpolovičnej väčšiny. Hlasujúci za odpoveď „nie" ledva prekročili počet zástancov tábora Fideszu a Jobbiku. Znamená to, že ide o maximálnu podporu, ktorú Fidesz v tejto chvíli dosahuje. Ak by sa bolo treba rozhodnúť medzi stranami v parlamentných voľbách, za Fidesz by hlasovalo 2,5 milióna obyvateľov.  Vzhľadom na dôsledky vládnej politiky síce Fidesz predsa len utrpel porážku a referendum je neplatné, no odpovede „nie" do veľkej miery umožňujú, aby vládna strana vydávala prepad za víťazstvo. O stabilite vlády sa nedá pochybovať. Možnosť predčasných volieb, ktoré v Maďarsku tak či tak neboli na pretrase, zároveň klesla na úplné minimum. Otázne však je, či vláda po referende bude schopná až do nasledujúcich volieb udržiavať utečeneckú otázku na dennom poriadku. V tomto Fideszu môže pomôcť, keď sa na európskej úrovni udrží téma hrozby terorizmu, prípadne sa prehĺbia problémy s krízovými oblasťami a príde nová migračná vlna, ktorá by sa mohla spustiť pre prípadné porušenie dohody medzi Tureckom a EÚ. Ak sa tieto predpoklady naplnia, Orbán doma bude môcť dôsledky neúspešného referenda ešte viac ovládať. Neúspešné hlasovanie je zároveň pre Viktora Orbána úplnou porážkou na medzinárodnej úrovni. Pozícia maďarského premiéra bude v Európskej únii slabnúť, v dôsledku neúspešného hlasovania sa zníži schopnosť Maďarska potvrdiť svoj záujem o Úniu. V právnom zmysle by síce prijaté rozhodnutie Európskej únie nemohlo zmeniť ani platné referendum členskej krajiny, ale neplatné referendum nie je spôsobilé ani na žiadny pokus o nátlak.  To všetko neznamená, že v Európskej únii by sa malo počítať s prijatím povinných kvót na utečencov. Nezávisle od ľudového hlasovania totiž na podporu akéhokoľvek povinného rozdeľovania utečencov nezostalo veľa politickej vôle ani v západných členských krajinách. Čiže, ak by o tom na jar Únia aj rozhodovala, bude sa to s veľkou pravdepodobnosťou zakladať na dobrovoľnosti.  Medzi Maďarskom a Európskou úniou však môže napätie vyvolávať fakt, že po ľudovom hlasovaní predseda vlády vyhlásil, že maďarský parlament môže prijať zmenu ústavy. O jej obsahu sa zatiaľ veľa vedieť nedá, ale Brusel by mohol viesť súdny spor s Maďarskom v dvoch prípadoch. (1) Ak by došlo k spätnej zmene zákona. Napríklad keby maďarský parlament deklaroval, že Maďarsko nie je ochotné dotiahnuť rozhodnutie rady ministrov vnútra z minulého septembra. Toto by však nemalo veľký význam, keďže maďarská vláda tiež uznala, že referendum nie je o spätných, ale o prípadných budúcich rozhodnutiach.  (2) Keby sa do ústavy zaradilo, že Maďarsko žiadne budúce rozhodnutie Únie súvisiace s kvótami nie je ochotné dodržať. To by síce malo iba symbolický význam, ale mohli by sa v dôsledku toho generovať konflikty medzi Bruselom a Budapešťou. Neúspešné referendum môže byť pre visegrádske krajiny vo veci utečeneckej politiky výstrahou v tom, že zistia, kam sa ešte v otázke protiutečeneckej politiky oplatí ísť. Hoci V4 sa v otázke kvót zhoduje, maďarská a poľská vláda si v poslednom období zvolili v protieurópskej rétorike tvrdšiu líniu v porovnaní so zdržanlivejším slovenským a českým postojom. Šéfovia visegrádskych krajín sa už po summite EÚ v Bratislave radšej od Orbána dištancovali, a tento proces bude zrejme pokračovať. Najdôležitejšími Orbánovými druhmi na európskej pôde teda naďalej budú prorusky orientované ultrapravicové strany, ktorých hlavným cieľom je oslabenie európskej integrácie. Na záver je dôležité poznamenať, že výsledok referenda v podstate ukazuje maďarskú spoločnosť v pozitívnom svetle. Štyridsaťpercentná účasť a podiel odpovedí „nie" hovoria, že väčšina spoločnosti sa predreferendovou kampaňou nedala kúpiť. Ani jedna európska krajina nebola pol druha roka vystavená nenávistnej vládnej kampani, a vybičované obavy sa predsa nepremenili na aktívnu nenávisť proti inakosti. Väčšina maďarskej spoločnosti je miernejšia ako jej vláda. Tento text ste mohli čítať vďaka tomu, že platíte za obsah. Vážime si to.


Johaugová mala pozitívny test na zakázanú látku

Podľa národnej federácie sa látka vyskytuje v opaľovacom kréme.

OSLO. Nórska lyžiarska federácia vo štvrtok oznámila, že elitná bežkyňa Therese Johaugová mala pozitívny dopingový test na zakázaný steroid clostebol. Informovala agentúra AP. Podľa národnej federácie sa látka vyskytuje v opaľovacom kréme, ktorý dal Johaugovej tímový lekár Fredrik Bendiksen. Pozitívny test mala z augustovej vzorky. Šéf nórskeho úseku pre bežecké lyžovanie Torbjorn Skogstad zvolal okamžité stretnutie všetkých členov pre "vážnu situáciu, z ktorej je potrebné vyvodiť opatrenia". Sedemnásobná svetová šampiónka získala na ZOH 2010 vo Vancouveri zlato v štafete na 4x5 kilometrov. O štyri roky neskôr v Soči pridala do zbierky strieborný a bronzový kov. "Preberám zodpovednosť za to, že u Therese zistili zakázaný prostriedok klostebol, ktorý v sebe obsahuje balzam Trofodermin. Ten som jej podal," uvádza sa v stanovisku Fredrika Bendiksena.   "Som zdrvená. Pripadá mi to nespravodlivé, toto som si nezaslúžila," skonštatovala Johaugová vo svojom stanovisku, ktoré vydala Nórska lyžiarska federácia. Neskôr na tlačovej konferencii pre nórske médiá vrátane portálu Nettavisen so slzami v očiach doplnila: "Mám za sebou najhorší týždeň svojho života. Ani neviem, čo mám na to všetko povedať. V celej tej záležitosti nesiem nulovú vinu. Dostala som krém proti slnku a ten som užila. Testovali ma doma v Osle 16. septembra, výsledok som sa dozvedela minulý týždeň a odvtedy sa môj život prevrátil naruby. Poviem všetko, čo viem, absolútne nemám problém vypovedať, lebo som nevinná. Budem bojovať za to, aby som to dokázala." "Situácia je vážna," konštatoval šéf bežeckého úseku Torbjörn Skogstad. Federácia už zvolala mimoriadnu schôdzku, z ktorej by mali vzísť okamžité opatrenia. "Je to smutný deň pre nórske lyžovanie. Teraz sa musíme koncentrovať na to, aby sme Therese a Fredrikovi aspoň trochu zdvihli náladu," uviedol prezident Nórskej lyžiarskej federácie Erik Roste.


DOBRÉ RÁNODobré ráno: PS a Spolu vymazali stranu Andreja Kisku

Kiskova strana klesá

Komentár Tkačenka

Podcast

Čo sa to deje v nových politických stranách.

U Kisku sa podľa prieskumov potácajú okolo piatich percent a nezdá sa (aspoň zatiaľ), že by strana bývalého prezidenta niekam rástla.  Koalícia PS/Spolu má zase za sebou prvú tak trochu kauzu, keď problémom ani tak nebolo priznanie Michala Trubana ale to, ako ... ehm, no, nazvime to flexibilne sa postavil k vysvetľovaniu svojej vlastnej minulosti. A u Druckera sa čaká, čo spraví premiér... za prvý balónik môžeme považovať odchod Pellegriniho šéfa tlačového odboru, ktorý odišiel práve k exministrovi zdravotníctva. Čo sa teda deje v týchto projektoch deje - a deje sa v nich vôbec niečo? Aké sú ich politické predpoklady a ako asi napokon dopadnú? Tomáš Prokopčák sa rozpráva s Luciou Prausovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Mimoparlamentná strana SMK hovorí, že naďalej bude rokovať o spolupráci s koaličným Mostom-Híd. Maďarské fórum Zsolta Simona už s bugárovcami ďalej rokovať nebude. SMK a Most sa rozprávajú, či vytvoria predvolebnú koalíciu. V SNS zase medzičasom vylučovali. Andrej Danko povedal, že spolupracovať - a to ani po voľbách - nebudú so stranami, ktoré podporujú adopcie detí homosexuálmi, podporujú rasizmus či popierajú holokaust. Za extrém označil okrem fašistov aj prípadnú spoluprácu strán PS/Spolu a Andreja Kisku. Minister spravodlivosti odkázal sudcom, že ich angažovanie sa v politike narúša ich nezávislosť. Gábor Gál preto pripustil, že vhodná by bola úprava Ústavy. Novelu, ktorá mala tento problém čiastočne riešiť a podľa ktorej by politicky aktívnym sudcom automaticky zanikal mandát, totiž vrátila prezidentka. V súčasnosti zákon zakazuje sudcom byť členom politickej strany alebo politického hnutia, no nezakazuje im kandidovať na kandidačnej listine. Ruské úrady obvinili Google z propagácie protivládnych protestov. Má zabrániť, aby sa informácie o protestoch šírili na YouTube. Rusko firme pohrozilo, že ak Google nevyhovie, bude to považovať za zasahovanie do vnútorných záležitostí a volieb. Nepovedalo, ako by však chcelo reagovať. Medzinárodnému tímu pod vedením slovenského vedca Petra Vršanského sa podaril zaujímavý objav. Výskumníci narazili na zatiaľ najstarší známy dôkaz vírusovej infekcie. Vírus napadol jedného z dravých šváboch, ktorý sa zachoval v jantári starom 98 miliónov rokov. Vedci už dlho predpokladajú, že vírusy sú ešte oveľa oveľa staršie, no fosílnych dôkazov o ich prítomnosti je veľmi málo. Možno vás táto minulosť nezaujíma. Alebo možno máte o nej skreslené predstavy, zvesela podporované rôznymi zlými knihami a filmami. No pravda o templároch je možno ešte fascinujúcejšia, ako všetky tieto povery. Ak vás tento zaniknutý rytiersky rád aspoň trochu zaujíma a v Paríži sa poriadne obzeráte okolo seba, dodnes viete naraziť na rôzne stopy. Aké? Na takýto poznávací výlet uličkami Paríža, za zvyškami dávnej templárskej pevnosti zobralo svojich čitateľov BBC v texte Za tajným stolcom templárskych rytierov. Dnes je tento výlet do minulosti vzdialenej sedem storočí mojim odporúčaním. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Rusko odmietlo obvinenia USA z porušenia zmluvy z čias studenej vojny

MOSKVA. Kremeľ vo štvrtok odmietol tvrdenia USA, že Rusko porušuje Zmluvu o likvidácii rakiet stredného a krátkeho doletu, ktorá bola podpísaná pred tridsiatimi rokmi. Hovorca Kremľa Dmitrij Peskov vo štvrtok v Moskve vyhlásil, že Rusko je oddané plneniu svojich medzinárodných záväzkov, vrátane Zmluvy. Dodal, že Rusko plnilo a plní svoje záväzky vyplývajúce zo zmluvy a bude tak robiť i naďalej. Peskov tým reagoval na vyhlásenie podpredsedu Zboru náčelníkov štábov americkej armády generála Paula Selvu, ktorý v stredu na pôde príslušného výboru Snemovne reprezentantov Rusko obvinil z rozmiestňovania rakiet s plochou dráhou letu, čo je v rozpore zmluvou. Selva vyhlásil, že Rusko porušuje "ducha a cieľ" dohody a dodal, že zámerom Moskvy je ohroziť americké vojenské zariadenia v Európe a NATO. Rusko podľa Selvu "nemá v úmysle vracať sa k plneniu zmluvy". Zmluva medzi Ruskom a Spojenými štátmi predpokladá postupnú likvidáciu rakiet stredného doletu odpaľovaných zo zeme. V roku 1987 ju podpísal posledný prezident Sovietskeho zväzu Michail Gorbačov s vtedajším americkým prezidentom Ronaldom Reaganom. Peskov vo štvrtok pripomenul slová ruského prezidenta Vladimira Putina, že Rusko plní svoje medzinárodné záväzky, a to "dokonca aj v situáciách, keď to nie celkom vyhovuje jeho záujmom". "Niekedy sme nútení postupovať pružne, čo aj robíme," vyhlásil Peskov. Putin podľa neho už dávnejšie upozorňoval na skutočnosť, že v okolí USA nie sú krajiny, ktoré pre ne môžu predstavovať ohrozenie v podobe možného použitia rakiet malého a stredného doletu. Peskov dodal, že "v situácii Ruskej federácie a s našou euroázijskou polohou máme úplne inú architektúru možného ohrozenia našej bezpečnosti". Zdôraznil však, že Rusko napriek tomu zostáva oddané svojim záväzkom.


Slovan uspel na ľade Traktoru Čeľabinsk. Vyhrali sme zaslúžene, tvrdí Říha

O góly hostí sa postarali Lušňák, Chipchura a Šiška.

Traktor Čeľabinsk - Slovan Bratislava 1:3 (0:1, 1:2, 0:0) Góly: 28. Mirnov (Belov) - 11. Lušňák (Chipchura), 22. Chipchura (Cheechoo), 27. Šiška (Lušňák). Rozhodovali: Ibatulin, Vasiljev - Viljugin, Kesler, vylúčení: 1:7 na 2 min, navyše: Gubarev 5+DKZ za úder do hlavy a krku, presilovky: 0:0, oslabenia: 0:0, 7000 divákov. Traktor Čeľabinsk: Demčenko - Koľcov, Belov, Denisov, Borodkin, Šinin, Žuldikov, A. Petrov, Klimontov - Jakuceňa, Pestunov, Mirnov - Penkovskij, Szczechura, Kručinin - Černikov, J. Petrov, Pankov - Šolochov, Šarov, Gubarev Slovan Bratislava: Brust - Švarný, Plastino, Meszároš, Bačík, Ďaloga, Pokorný, Rosandič - Nedorost, Viedenský, Jeglič - Cheechoo, Taffe, Vopelka - Šiška, Lušňák, Chipchura - Valský, Zigo, Kubalík ČEĽABINSK Hokejisti Slovana Bratislava zvíťazili v sobotňajšom zápase KHL na ľade Traktoru Čeľabinsk 3:1. Slovanisti majú na konte pätnásť bodov a priebežne im patrí jedenáste miesto tabuľky Západnej konferencie. Zverenci trénera Miloša Říhu dokázali využiť svoje šance a v 27. minúte mali trojgólový náskok po zásahoch Lušňáka, Chipchuru a Šišku. Domácim sa podarilo znížiť o minútu neskôr z hokejky Mirnova, no to bolo z ich strany všetko. Slovan najbližšie nastúpi v piatok 30. septembra o 19.30 h na štadióne chorvátskeho Medveščaku Záhreb. Následne ho čakajú tri ťažké domáce zápasy s CSKA Moskva, SKA Petrohrad a Severstaľom Čerepovec. Miloš Říha, tréner Slovana: "Som veľmi rád, že sme dnes zvíťazili. Myslím si, že je to zaslúžený triumf. Hrali sme trpezlivo a disciplinovane až do konca zápasu. Mrzí ma veľa vylúčení, hráči však v oslabeniach splnili pre to, čo sme si povedali. Tešíme sa z dnešného víťazstva a troch bodov."  Avangard Omsk - Metallurg Novokuzneck 4:2 (2:0, 2:2, 0:0)Góly: 6. Nikitin, 16. Perežogin, 33. Pjanov, 37. Roy - 28. Jazkov, 38. Lebedev Dinamo Moskva - Dinamo Minsk 0:3 (0:1, 0:0, 0:2)Góly: 9. Bailen, 57. Stepanov, 59. Materuchin


Slovenská pošta plánuje obnovu vozidlového parku za vyše 30 miliónov eur

Slovenská pošta vyhlásila verejnú súťaž na poskytovanie operatívneho lízingu nových 909 osobných a 485 nákladných vozidiel.

BRATISLAVA. Slovenská pošta, a. s., plánuje obnovu svojho vozidlového parku formou operatívneho lízingu. Za štyri roky na to predpokladá vynaložiť predbežne 30,64 milióna eur bez dane z pridanej hodnoty (36,77 mil. eur vrátane DPH), vyplýva z vyhlásenej verejnej súťaže zverejnenej v stredu vo Vestníku verejného obstarávania. "Predmetom zákazky je poskytovanie operatívneho fullservice lízingu nových 909 osobných a 485 nákladných vozidiel, so zabezpečením údržby a ďalších služieb spojených s prevádzkovaním vozidiel a s vybavovaním súvisiacej administratívy," oznámila Slovenská pošta.Štátna poštová spoločnosť na základe verejnej súťaže uzavrie rámcovú dohodu s uchádzačmi, ktorých ponuky sa umiestnia na prvom a druhom mieste v poradí s opätovným otvorením súťaže. "Účastník rámcovej dohody je povinný zúčastniť sa v súlade so zákonom o verejnom obstarávaní opätovného otvorenia súťaže, v ktorom bude obstarávateľ elektronickou aukciou vyberať z účastníkov rámcovej dohody subjekt, s ktorým bude uzatvárať čiastkové zmluvy," uviedla Slovenská pošta.Lehota na predkladanie ponúk v tendri je 15. marca, platiť musia minimálne do 31. júla tohto roka a pri výbere dodávateľov bude použitá elektronická aukcia.Slovenská pošta, a. s. so sídlom v Banskej Bystrici vznikla 1. januára 1993 a na akciovú spoločnosť so 100-percentnou účasťou štátu sa pretransformovala 1. októbra 2004. Spoločnosť má základné imanie 214,3 mil. eur, jej akcie spravuje Ministerstvo dopravy a výstavby SR.


Gál: Verím, že sa do konca roka rezort spravodlivosti presťahuje

Ministerstvo spravodlivosti SR v súčasnosti sídli na Župnom námestí v Bratislave.

BRATISLAVA. Šéf rezortu spravodlivosti Gábor Gál (Most-Híd) dúfa, že sa jeho ministerstvo stihne do konca roka presťahovať do nových priestorov. Uviedol to pre agentúru SITA s tým, že ešte nie je podpísaná zmluva s majiteľom. O jej odobrení rozhodla uplynulú stredu aj vláda SR. Náklady v priestoroch areálu Výskumného ústavu zváračského odhaduje rezort na sumu 1 700 000 eur, pričom 1 500 000 tvorí nájomné a 200-tisíc eur výdavky na prevádzku. "Dúfam, že sa to stihne. Ak sa podpíše zmluva, by sme mali stihnúť sťahovanie do konca tohto roka. Nie celkom, ale budova bude v závere roka pre rezort k dispozícii," priblížil Gál. Ministerstvo v súčasnosti stále sídli v jednej budove s Najvyšším súdom SR na Župnom námestí. Ministerstvo spravodlivosti SR môže budovu kúpiť až po dvoch rokoch prenajímania, rezort odhaduje jej súčasnú cenu na 23 025 278 eur. Vlastník podľa nájomnej zmluvy priestory najskôr zrekonštruuje na základe potrieb ministerstva. Otázka sídla rezortu justície trápi ministerstvo aj Najvyšší súd SR už dlho. Do nových priestorov sa mal rezort sťahovať už za pôsobenia Lucie Žitňanskej, ale súčasný minister Gábor Gál (Most-Híd) vypísal novú súťaž.


Posielate fotky cez AirDrop? Hackeri sa môžu dostať k vášmu číslu

BRATISLAVA. Ak na smartfónoch iPhone posielate fotky či dokumenty cez službu AirDrop, môže sa stať, že hackeri sa dostanú k vášmu telefónnemu číslu. Na únik upozornili bezpečnostní výskumníci zo spoločnosti Hexway. Týka sa aj funkcie, ktorá umožňuje využívať s priateľmi heslo do vašej wi-fi. Keď používateľ posiela napríklad fotku cez AirDrop, zároveň sa odošle aj veľmi malá časť kódovanej informácie o jeho telefónnom čísle. Aj malý kúsok stačí na to, aby z neho hacker vedel určiť celé telefónne číslo, tvrdia výskumníci z Hexway. Tí sprístupnili aj softvér, ktorý ukazuje odoslanie takejto informácie. Web Ars Technica ho odskúšal s bezpečnostným expertom Robom Grahamom, šéfom spoločnosti Errata. Za krátku chvíľu po spustení programu dokázal zachytiť kódované informácie z viac ako desiatich zariadení. Apple zrejme takémuto úniku ani nedokáže zabrániť, tvrdí Graham. Zasielanie častí kódovaných informácií je totiž nevyhnutné na prepojenie používateľov v službe. Aj Hexway upozorňuje, že ide skôr o vlastnosť ekosystému než jeho nedostatok. "Ide o typický kompromis, ktorý spoločnosti ako Apple zvolia, keď vyvažujú prívetivosť používania so súkromím a bezpečnosťou," ozrejmil pre Ars Technica nezávislý bezpečnostný výskumník Ashkan Soltani. Jediný spôsob, ako zabrániť prenosu informácii, je vypnúť bluetooth v zariadení. Výskumníci si však všimli, že k prenosu nedochádza na starších iPhonoch pred modelom 6S, a to aj keď majú najnovšie aktualizácie.


Súťaž na opravu Devínskej cesty zrušili, nikto sa neprihlásil

BRATISLAVA. Príprava rekonštrukcie Devínskej cesty sa zatiaľ neposunula. Generálny investor Bratislavy (GIB) zrušil verejné obstarávanie na vypracovanie projektovej dokumentácie zamýšľanej opravy komunikácie. Dôvodom bol fakt, že sa do súťaže nikto neprihlásil. "Verejný obstarávateľ zrušil verejné obstarávanie podľa zákona z dôvodu nepredloženia ani jednej ponuky v stanovenej lehote," uviedol GIB v oznámení, dnes zverejnenom vo vestníku Úradu pre verejné obstarávanie (ÚVO). Dodávateľa bude GIB teraz hľadať prostredníctvom priamych rokovaní. Verejné obstarávanie vyhlásil GIB 25. mája. Predmetom zákazky bolo vypracovanie, prerokovanie a dodanie dokumentácie pre územné rozhodnutie, dokumentácie pre stavebné povolenie, dokumentácie pre realizáciu stavby Rekonštrukcia Devínskej cesty a výkon odborného autorského dohľadu projektanta. Predpokladanú hodnotu zákazky stanovili na 237.450 eur bez DPH. Mesto deklarovalo záujem riešiť komplexnú rekonštrukciu Devínskej cesty aj v súvislosti s opakovanou svahovou deformáciou nad komunikáciou. V septembri 2014 sa do priestoru medzi ulicou Nad Sihoťou a Devínskou cestou zosunula zemina a blato, pričom dĺžka zosuvu bola 15 metrov. Na sanáciu, ktorú magistrát realizoval na jar a počas leta 2016, použilo hlavné mesto i prostriedky Envirofondu vo výške 100.000 eur. Celkové náklady sa vyšplhali na takmer 134.000 eur. Na začiatku apríla tohto roku sa zasa zo svahu nad Devínskou cestou zrútili veľké kusy skál. Mesto chce aj v tomto prípade požiadať o prostriedky z Envirofondu. "Ten proces beží. Robí sa podrobný prieskum svahu a v súčinnosti s ministerstvom životného prostredia sa budeme baviť o sanácii väčšieho úseku než len toho dotknutého, kde bol zosuv skál. Stretol som sa s ministrom životného prostredia, ktorý prisľúbil pomoc," uviedol k téme primátor Bratislavy Ivo Nesrovnal. Upozornil zároveň, že komplexná rekonštrukcia Devínskej cesty i jej okolia je záležitosťou nadmestského významu, poukázal pritom na to, že v blízkosti sa nachádza chránený areál ostrova Sihoť, ktorý je vodným zdrojom a tiež hrad Devín, ktorý je národnou kultúrnou pamiatkou i symbolom Slovenska a jeho štátnosti. Nesrovnal preto verí, že pomôcť by mohli aj rezorty pôdohospodárstva a kultúry.


Škripek upozornil na kupčene Malty s vízami do Schengenu

Maltská vláda predala v rokoch 2013 až 2014 Líbyi 88 000 schengenských víz a zdravotné víza.

BRUSEL. Slovenský europoslanec a predseda Európskeho kresťanského politického hnutia (ECPM) Branislav Škripek vystúpil vo štvrtok na pôde Európskeho parlamentu (EP) vo Výbore pre občianske slobody, spravodlivosť a vnútorné veci (LIBE) so škandalóznym odhalením o tom, že maltská ľavicová vláda predala v rokoch 2013 až 2014 do Líbye 88.000 schengenských víz a nezistený počet zdravotných víz. Do tohto škandálu je podľa Škripeka zapletený aj Neville Gafa, vysokopostavený člen kancelárie maltského premiéra Josepha Muscata. Slovenský europoslanec uviedol, že na tento prípad už pred dvoma rokmi upozornil Ivan Grech Mintoff, predseda maltskej konzervatívnej strany Alleanza Bidla. Táto strana je súčasťou ECPM. "Mintoff pracoval s utečencami, ktorí ho upozorňovali na kupčenie so schengenskými vízami. Kto zaplatil viac, dostal bez previerky víza. Mintoff sa obrátil na mňa ako predsedu ECPM a poslanca Európskeho parlamentu, aby som na tento prípad upozornil, lebo aj on sám je kvôli týmto odhaleniam v ohrození života," uviedol Škripek. Dodal, že kompetentní vyšetrovatelia a politici na Malte sa snažia tento škandál "zamiesť pod koberec". V pondelok (18.6.) bola celá kauza odovzdaná maltskému súdu, kde čaká na pojednávanie. Škripek v tejto súvislosti zopakoval Mintoffove obavy, či členovia teroristických organizácií, ako je Islamský štát, ktorí operovali na území Líbye, nezískali prístup do schengenského priestoru na základe víz udelených Maltou, kde môžu pôsobiť ako "spiace bunky". Škripek v rámci svojho vystúpenia v LIBE vyzval Európsku komisiu, aby urýchlene vyšetrila tento prípad a podnikla patričné kroky na zaručenie bezpečnosti v Európe. Rovnako požiadal aj výbor LIBE, aby sa touto kauzou zaoberal, hoci, ako sám tvrdí, nie všetci europoslanci zdieľajú tieto obavy a odkazujú, že ide o problém, ktorý si musí vyriešiť samotná Malta. Podľa Škripeka ide aj o možnú súvislosť s vlaňajšou vraždou maltskej investigatívnej novinárky Daphne Caruanovej Galiziovej. Tá v priebehu jesene 2017 v sérii článkov upozorňovala, že maltský konzulát v Alžírsku je skorumpovaný a vydal schengenské víza aj tým osobám, ktoré na ne nemali nárok. Škripek vo svojom prejave upozornil, že počas 14 mesiacov v rokoch 2013 až 2014 bolo cez maltský konzulát v Tripolise vydaných až 88.000 schengenských víz. Okolo 300 víz každý deň, bez ohľadu na to, či išlo o víkend alebo pracovný deň. Podľa Škripeka nie je vylúčené, že víza sa mohli dostať aj do rúk teroristov, ktorí dostali tak možnosť pohybovať sa voľne po Európe. Slovenský europoslanec zároveň dodal, že okrem Mintoffa je v ohrození života aj novinár, ktorý písal o tomto škandále.


Česká koruna navzdory očakávaniam neposilňuje, môžu za to špekulanti

No na dovolenku Česi zrejme ešte výrazne lacnejšie eurá kupovať nebudú.

PRAHA. Mesiac po skončení intervencií zostáva česká koruna oproti euru takmer rovnako slabá, ako keď ju Česká národná banka (ČNB) bránila pred posilnením. Podľa analytikov za to môžu špekulanti, ktorí akékoľvek posilnenie koruny využívajú na výber svojich ziskov. Predajom nazhromaždených korún ale českú menu znovu oslabujú. Lacnejšie eurá na dovolenku zostávajú pre Čechov stále v nedohľadne, konštatuje Jiří Hovorka z pražských Hospodářskych novín. Už mesiac sa pritom môže kurz koruny pohybovať "slobodne". Stále však zostáva blízko hranice 27 Kč za euro, kde ho v predchádzajúcich 3,5 rokoch zámerne držala Česká národná banka. Vývoj kurzu koruny zatiaľ analytikov prekvapuje tým, aký je pokojný. Česká mena najprv plynulo posilnila zhruba o 50 halierov, aby sa v uplynulých dvoch týždňoch vrátila k hranici 27 CZK/EUR. Pritom vo štvrtok 6. apríla, keď centrálna banka oznámila koniec intervencií, analytici predpovedali pre najbližšie týždne a mesiace divoký vývoj. Očakávali, že špekulanti sa na slabú korunu vrhnú, aby zarobili na jej budúcom posilnení. Aj za súčasným pokojným vývojom sú špekulanti, teda prevažne investičné banky a fondy z celého sveta, ktoré sa zameriavajú na rizikovejšie investície. "Niektorým investorom stačilo vybrať zisky len pár desiatok halierov, svoje koruny predali, a preto česká mena tak neposilnila," komentuje doterajší vývoj kurzu Marek Dřimal, ekonóm Komerční banky. Špekulantov s nakúpenými korunami však stále zostáva veľa. Ich správanie tak bude aj v najbližších mesiacoch korunu v raste brzdiť. Akékoľvek výraznejšie posilnenie je pre nich totiž signálom k predaju - a to zase korunu oslabuje. Okrem toho, špekulanti z Londýna alebo napríklad New Yorku, ktorí držia koruny za desiatky miliárd eur, momentálne nemajú protihráčov, ktorí by od nich českú menu kupovali. Aj to výrazne znižuje tlak na posilnenie koruny. Špekulanti tak teraz môžu čakať viac-menej len na záujem ďalších špekulantov, ktorí budú chcieť korunu kupovať. Zahraničné banky a fondy však môže do Česka prilákať prípadné zvýšenie úrokových sadzieb ČNB. A banka o tom začína uväzovať. No na dovolenku tak Česi zrejme ešte výrazne lacnejšie eurá kupovať nebudú. "Súčasný vývoj naznačuje, že koruna bude posilňovať pomalšie práve z titulu postupného odchádzania špekulatívneho kapitálu. Výraznejšie posilnenie koruny - napríklad pod 26 korún za euro - ešte pred letnou prestávkou je tak menej pravdepodobné," povedal Jakub Seidler, hlavný ekonóm ING Bank. Na konci roka 2017 ale korunu na tejto úrovni analytici čakajú. "ČNB podľa nášho názoru začne v druhej polovici tohto roka zvyšovať svoje základné úrokové sadzby. Rast sadzieb by mal korunu podporiť, z toho dôvodu očakávame na konci roka kurz medzi 25,5 a 26 Kč za euro," dodal Seidler.


Kurdi tvrdia, že pomohli s likvidáciou vodcu IS, podľa CNN sa vraj odpálil

Práve sa stalo niečo veľmi veľké, reagoval Trump na svojom twitterovom účte.

KÁMIŠLÍ. Najvyšší kurdský veliteľ v Sýrii privítal v nedeľu "historickú operáciu" v súvislosti s údajnou likvidáciou vodcu teroristickej organizácie Islamský štát (IS) abú Bakra Baghdádího. Podľa agentúry AFP Mazlúm Abdi - veliteľ Kurdmi vedených Sýrskych demokratických síl (SDF), ktoré boli celé roky hlavným spojencom USA v boji proti IS v Sýrii - vyhlásil, že operácia bola výsledkom "spoločnej spravodajskej práce".   Americký týždenník Newsweek v nedeľu ako prvý informoval o údajnej likvidácii Baghdádího v provincii Idlib na severozápade Sýrie. Informáciu mu poskytol nemenovaný predstaviteľ americkej armády, podľa ktorého operáciu vykonali špeciálne jednotky po prijatí hodnotných spravodajských informácií. Údajnú likvidáciu Baghdádího v Sýrii potvrdili následne aj zdroje v Sýrii, Iraku a Iráne, informovala agentúra Reuters. Veliteľ jednej z militantných frakcií v provincii Idlib uviedol, že Baghdádí údajne zahynul už "v noci na sobotu" v tamojšej dedine Briša neďaleko tureckých hraníc pri útoku, na ktorom sa podieľali vrtuľníky, lietadlá a došlo k stretu. Televízia CNN s odvolaním sa na nemenovaného predstaviteľa amerického ministerstva obrany uviedla, že Baghdádí počas útoku odpálil na sebe samovražednú vestu. Podľa amerických vládnych zdrojov momentálne prebieha vyšetrovanie, ktoré má potvrdiť, či vodca IS pri útoku zahynul. Americký prezident Donald Trump v noci na nedeľu na Twitteri napísal: "Práve sa stalo niečo veľmi veľké!" Hovorca Bieleho domu oznámil, že prezident poskytne médiám "významné vyhlásenie" o 9.00 h miestneho času (14.00 h SEČ).


Na Pezinskej Babe vodička spadla do 30-metrovej priekopy

Pri dopravnej nehode sa vážne zranila 57-ročná vodička.

BRATISLAVA. Polícia vyšetruje okolnosti dopravnej nehody, ktorá sa stala včera v popoludňajších hodinách na ceste v smere z Malaciek na Pezinskú Babu. Pri nehode sa vážne zranila 57-ročná vodička. Ako ďalej informoval bratislavský policajný hovorca Michal Szeiff, podľa doterajších informácií šoférka zišla so Škodou Fabia z cesty a auto následne spadlo z výšky približne 30 metrov do priekopy. Vodička utrpela pri páde ťažké zranenia a previezli ju vrtuľníkom do jednej z bratislavských nemocníc. Nik iný sa pri nehode nezranil. Prípad vyšetruje krajský dopravný inšpektorát polície v Bratislave.


Tottimu tlieskali i fanúšikovia Plzne, Ďuriš by na jeho mieste nekončil

Počas celej svojej kariéry hrá v jedinom klube. Taliansky futbalista Francesco Totti dokazuje aj v štyridsiatke svoju kvalitu.

PLZEŇ. Niet mnoho futbalistov, ktorým pri nástupe na ihrisko tlieskajú aj fanúšikovia súpera. V spoločnosti takéhoto prominentného hráča sa vo štvrtkovom stretnutí Európskej ligy UEFA 2016/2017 Viktoria Plzeň - AS Rím ocitli dvaja slovenskí útočníci. Francesco Totti nastúpil za hostí v 72. minúte a v Doosan Arene mu aplaudovalo 10.326 návštevníkov. "Je ikona nielen AS Rím, ale celého futbalu. Klobúk dole, že takmer v štyridsiatke vydrží vysoké tempo. Tottiho myšlienka je stále neskutočná, na jeho mieste by som určite nekončil," povedal Michal Ďuriš, ktorý pobudol na trávniku do 78. minúty. O šesť minút dlhšie hral Marek Bakoš: "Potlesk pre Tottiho ma prekvapil, no svedčí o chápavosti plzenských podporovateľov, ktorí dokážu oceniť i protivníka." Bakoš pred zrakom vtedy ešte na lavičke sediaceho Tottiho skóroval v 11. minúte. Odpovedal na rýchly inkasovaný gól z pokutového kopu a stanovil výsledok 1:1. V závere svojho pobytu na hracej ploche mal ešte jednu príležitosť. "Dostal som výborný center z ľavej strany. Videl som, že Martin Zeman si to chystá na center, tak som sa snažil spraviť priestor, predskočil som oponenta a lopta zapadla do siete. Pri druhej šanci mi k nej chýbalo dvadsať alebo tridsať centimetrov, možno by z toho bol gól, ale nepodarilo sa," opísal najdôležitejšie situácie. Plzenčania hneď na úvod skupinových bojov absolvovali súboj s minimálne papierovo najsilnejším tímom základnej E-skupiny, kde okrem úradujúceho českého šampióna a talianskeho zástupcu figurujú rakúska Austria Viedeň a rumunská Astra Giurgiu. Vzhľadom na vývoj zápasu však cítili, že proti Rimanom mali aj na trojbodový zápis. "Remízu 1:1 považujem za normálny rezultát, mohli sme prehrať i zvíťaziť. Stál proti nám veľkoklub a ťažký súper, ktorý preukázal vyspelosť pri držaní lopty," pokračoval Bakoš. "Bod je dobrý, keď sa však pozrieme na priebeh duelu, víťazstvo by možno bolo zaslúženejšie. Po úvodnom vystúpení sa na postupovej ambícii nič nemení, získali sme prvý bod a ideme ďalej," dodal Ďuriš. Ten upozornil na akýsi posteurópsky syndróm, keď Viktoria v minulosti po predstaveniach na medzinárodnej scéne neuspela v konfrontáciách v rámci krajiny: "Bojujeme v troch súťažiach, všetky chceme zvládať. Už v nedeľu na nás čaká domáce ligové stretnutie s Karvinou, viackrát sme sa popálili v takejto konštelácii. Musíme si dať pozor a dobre zregenerovať." Na obzore sa už vynára ďalší reprezentačný zraz, ale Ďuriš sa zatiaľ stopercentne koncentruje na klubové povinnosti: "Momentálne som mysľou v Plzni, zápasy nasledujú v rýchlom slede, takže nezostáva čas rozmýšľať dopredu. Potom prepnem na národné mužstvo."


Heger sa stane predsedom poslaneckého klubu OĽaNO

BRATISLAVA. Novým predsedom poslaneckého klubu OĽaNO má byť Eduard Heger. Potvrdil hovorca hnutia Matúš Bystriansky. Podpredsedom ostane Miroslav Snopko. Heger vystrieda na predsedníckej stoličke Veroniku Remišovú, ktorá sa funkcie vzdala v júni a odišla z klubu. Spolu s ňou klub opustili ďalší štyria poslanci, Elena Červeňáková, Soňa Gaborčáková, Anna Verešová a Jozef Lukáč. "Spolu s odchodom poslankyne Národnej rady (NR) SR Anny Verešovej z poslaneckého klubu OĽaNO nastane zmena aj vo vedení Výboru NR SR pre ľudské práva a národnostné menšiny. Verešová sa vzdala postu predsedníčky výboru," uviedol Bystriansky. Nového predsedu ľudskoprávneho výboru navrhne OĽaNO na svojom zasadnutí. Odídení poslanci vo svojom vyhlásení uviedli, že k rozhodnutiu prispelo napríklad to, že poctivá politika sa nedá robiť bez spolurozhodovania ľudí v regiónoch. Kritizovali aj to, že OĽaNO neumožnilo svojim poslancom a novým ľuďom stať sa riadnymi členmi hnutia. OĽaNO má v NR SR momentálne desať poslancov.